IKASTOLEN 2015-2016 IKASTURTEAREN HASIERA EKITALDIA | Aldizkaria\nIKASTOLA 215 > erreportajeak > IKASTOLEN 2015-2016 IKASTURTEAREN HASIERA EKITALDIA\nIkastola, euskal gizartearen zerbitzura\nIkastolen ereduari gorazarre\nIkastola ereduaren aldeko aldarri bilakatu zen Soreasu antzokian irailaren 26an egin zen ekitaldia.\neta horixe azpimarratu zen, ikastola eredua euskal gizarteari eskainia dela, eta haren zerbitzura dihardutela gure ikastolek. Araba, Bizkai eta Gipuzkoarako Hezkuntza Legearen eztabaida ahalik eta azkarren abiatzeko eskatu zuten ikastolek, eta lege horren abiaburua Hezkuntza Zerbitzu Publikoa izatea aldarrikatu zuten.\nIkastola ereduaren azalpenetik abiatu zen ekitaldia, eta haren gorazarre egin zuten EHIko lehendakari Koldo Tellituk eta ikasturte hasiera ekitaldian omenaldia jaso zuten ikastoletako ordezkariek erreportaje batean utzitako lekukotzetan. Berdin Partaideko lehenbiziko artezkaritzako kideek eginikoek ere, haiek ere omendu baitzituzten iraileko azken larunbatean.\nIzan ere, hogei urte bete dira, 1993ko Eskola Publikoaren Legearen ondorioz Araba, Bizkai eta Gipuzkoako ikastoletan egon zen zatiketa mingarriaren ostean, ikastola ereduari eutsi eta euren ikastolak birsortu zituztela Azpeitian, Beasainen, Elorrion eta Leioan. Horregatik omendu zituzten Ikasberri, Andramendi, Txintxirri eta Betiko ikastolak. Orduan protagonista izan ziren ikastola haietako ordezkariekin egindako bideo bat eskaini zen, eta ondoren oroigarri bana jaso zuten lau ikastolek. Andramendiko kide historiko Andoni Sarriegik, Betiko ikastolako lehendakariorde Javier Aguadok, Ikasberriko lehendakari Maitane Etxebarriak eta Txintxirriko lehendakari Beatriz Vazquezek jaso zituzten oroigarriak, EHIko lehendakari Koldo Tellitu eta lehendakariorde Arantza Manterolaren eskuetatik.\nPartaide ere omendu zuten, hogei urte bete baitira sortu zela. Hain zuzen ere, Euskal Eskola Publikoaren legearen ondorioz sare publikora joan ez ziren eta ikastola ereduari eutsi zioten Araba, Bizkai eta Gipuzkoako ikastolek euren buruak kudeatu eta Jaurlaritzarekin harremanak egiteko sortu zuten Partaide. Bideo baten bitartez, Partaideko lehenbiziko lehendakari izan zen Miguel Angel Muñagorrik erakunde horren hastapenak zeintzuk izan ziren eta Jaurlaritzarekin harremanak nola normaldu zituzten azaldu zuen. Omenaldian, berriz, Lourdes Idoiagak hartu zuen hitza; Partaideko lehenbiziko lehendakariordea izan zen Idoiaga.\nUxue ikastolaren, 1936ko Gerraren ostean Nafarroan sortu zen lehenbiziko ikastolaren, 50. urteurrena dela ere gogoratu zen ekitaldian, eta urteurren hori ospatzeko udazken honetan Nafarroako ikastolek egingo dituzten ekitaldietarako gonbita ere luzatu zen.\nUrteurren biribilik bete ez zuen arren Gasteizkok Armentia ikastola ere aipatu zen aurtengo ekitaldian. Izan ere Eskola Publikoaren legearen eztabaida pil-pilean zela sortu baitzen, 1992-93 ikasturtean. Arabako hiriburua ikastola ereduari eutsiko zion ikastetxerik gabe geratuko zen beldur sortu zen Armentia. Hamazazpi ikaslerekin hasi zen, eta gaur egun, berriz zortziehun ikasletik gora ditu.\nIkasturte hasiera berezia\nIkastola eredua azpimarratzeko aukera gehiago ere izan zen ikasturte hasierako ekitaldian.\nHala, hasiera berezia izan zuela nabarmendu zuten. Aitzindaritza pedagogikoa ikastolen ezaugarri nagusietako bat da, eta aurtengo ikasturtean bada hura azpimarratzeko motiborik: Derrigorrezko Bigarren Hezkuntzara bideratutako EKI proiektuaren bertsio guztiz digitalarekin lanean hasi baitira 43 ikastolatan.\nIkastolen hedapena ere azpimarratu zen, Ipar Euskal Herrian hiru ikastola berrik ireki baitituzte ateak irailean: Azkaraten, Basusarrin eta Biriatun. Bidenabar, aipamen berezia egin zitzaion Ziburuko ikastolari, euskal herritarren sostengu eta babesari esker Kaskarotenea ikastolak egoitza berriarekin hasi baitu ikasturtea.\nHainbat gogoeta eta neurri eskaera\nIkastola ereduaren gaineko hausnarketaz gain, hezkuntza politikari dagozkion gaiak ere ukitu zituen Ikastolen Elkarteko lehendakariak bere hitz hartzean. Hainbat gogoeta plazaratu zituen eta hainbat neurri eskatu zituen Koldo Tellituk:\n-Lomceri irmo aurre egiten jarraitzea, hura erabat indargabetu arte.\n-Heziberri 2020 proiektuan Eusko Jaurlaritzako Hezkuntza Sailak marraztutako marko pedagogikoa garatzeko egitasmoa aurrera ateratzea.\n-Araba, Bizkai eta Gipuzkoarako Hezkuntza Lege baterako elkarrizketa eta eztabaida prozesua indartsu abiaraztea. Tellituk deitoratu egin zuen legearen egitasmoak daukan atzerapena, eta ausardia eta determinazioa eskatu zituen aurrera egiteko. Lege horren abiapuntu gisa Hezkuntza Zerbitzu Publikoa izatea ere eskatu zuen.\n-Lurralde guztietan euskararen eta euskal hezkuntzaren garapena bermatzeko neurriak hartzea; bereziki Ipar Euskal Herrian. “Egiten ari den lanaren neurriko aitorpena behar du Seaskak, alegia, haren mesederako neurriak eta kolaborazio aktiboa behar ditu”.\n-Nafarroan, bestalde, gobernu aldaketarekin batera, Hizkuntza eta Hezkuntza politikan ikastolek aldaketa esanguratsuak espero dituztela esan zuen Tellituk; “onerako aldaketak, noski”. “Uste dugu, gainera, ikasturte hau oso garrantzitsua izango dela alor horretan. Horregatik, aldaketa horiek aurrera ateratzen laguntzeko prest daude ikastolak”, adierazi zuen.\nNeurri horien guztien eskaera abiapuntu bat dutela iturburu esan zuen EHIren lehendakariak: “Proposamen hauek egiten ditugunean, gure seme-alabak, gure ikasleak ditugu begi bistan, haiek dira proposamen hauen guztien sorburu eta helburu”. Era berean, zerrendatu zituen ideiak “hezkuntza eragile gisa plazaratu nahi ditugun proposamen edo ekarpen gisa” hartzea nahi dutela ere esan zuen.\nProposamen horiek guztiak aurrera ateratzeko elkarlana eskatu eta eskaini zuten ikastolek. Elkarlana erakundeekin eta gainontzeko hezkuntza eragileekin.\nEuskal Herriko ikastoletako irakasle eta guraso andana joan zen irailaren 26an Azpeitira, ikastolen ikasturte hasierako ekitaldira. Erakunde, alderdi politiko, sindikatu, hezkuntza eragile eta euskalgintzako gonbidatu ugari ere egon ziren ekitaldian.\nSoreasu antzokian hitza hartu zuten, baita ere, Eusko Jaurlaritzako Kultura, Hizkuntza Politika eta Hezkuntza sailburu Cristina Uriartek, Gipuzkoako Foru Aldundiko Gobernantza eta Komunikazio diputatu Imanol Lasak eta Azpeitiko alkate Eneko Etxeberriak.\nCRISTINA URIARTE : “Hezkuntza eragile, sindikatu eta alderdi politiko guztiekin bilduko naiz”\nTESTUA Lomceren aurrean “gurea defendatuz” eta zuhurtziaz jokatuz segituko dutela adierazi zuen ekitaldian Hezkuntza sailburu Cristina Uriartek: “Gure eskubideen aldeko defentsan tinko jarraituko dugu”. Hezkuntza Legea ere aipatu zuen Uriartek, eta hura lantzen joateko prozesua abiatzear dagoela iragarri zuen: “Eragileekin hitz egingo dugu: hezkuntza eragile, sindikatu eta alderdi politiko guztiekin bilduko naiz”. Legeak, iraunkorra izan dadin, oinarri sendoak beharko dituela esan zuen: “Ez da erraza; badakit nork bere erritmoa markatu nahi duela. Badakigu gutxi geratzen dela legegintzaldia amaitzeko, baina helburua lortzeko lanean jarraituko dugu”, esan zuen Cristina Uriartek.\nAzpeitiko alkateak bere herrian, “lege guztien aurka”, ikastola sortu zela 50 urte badirela gogoratu zuen: “Azpeitian aurten 50 urte ospatzen dira, lege guztien aurka ikastola sortu zenetik. Frankismoa zegoen, baina gure herrian dena arriskuan jarriz , ez zeuden tokietan zirrikituak bilatuz eta lan askorekin tresna magiko bat sortu zuten: ikastola. Horri esker gara garenak, eta tresna horri esker gure kultura, hizkuntza eta baloreak, azken batean gure nortasunak biziraun du. Gaurko Euskal Herria beren ekarpenik gabe ez genuke ulertuko”. Eredu izan zirela eta eredu izaten segitzen dutela esan zuen Etxeberriak, eta ikastolak gaur egun ere beharrezkoak direla gaineratu zuen alkateak: “Derrigorrezkoak dira euskal estatu bat lortu arte. Derrigorrezkoak dira gure herriaren kultura, hizkuntza, nortasuna… transmititzeko. Herri bezala ez dugu aurrera egingo hezkuntzan ez badugu aurrera egiten“. “Eredu publikoa ez litzateke dena izango ez baluke izango ikastolen presioa”, gaineratu zuen Etxeberriak, eta herri komunitatean eredu desberdinak izatearen alde egin zuen: “Ez dugu eredu bakar bat bultzatu behar, gure komunitatea eredu desberdinetatik aberastea dagoelako”.\n“Batez ere kultura, kirola, gizarte eta hezkuntza eragileekin elkarlanean jardun nahi dugu. Gipuzkoaren erronkei aurreko egiteko modua hori dela uste dugulako”, adierazi zuen, berriz, Imanol Lasa diputatuak. “Ikastolak kalitatezko hezkuntzaren eredu zarete, eta kalitatezko euskal administrazioaren eredu izan nahi du Gipuzkoako Foru Aldundiak ere. Beraz, bidean elkar ikusiko dugula ziur naiz”, amaitu zuen Lasak.\nUrtero legez, ugari izan ziren ikastolen gonbidapena onartu eta ikasturte hasiera ekitaldira inguratu ziren erakundeetako, alderdi politikoetako, sindikatuetako, hezkuntza erakunde eta eragileetako eta gizarteko ordezkariak.\nEusko Jaurlaritzako Hezkuntza, Hizkuntza Politika eta Kultura sailetik, Cristina Uriarte sailburua eta Arantza Aurrekoetxea, Olatz Garamendi, Patxi Baztarrika eta Alicia Epelde joan ziren; Gizarte Ekonomia Sozialeko zuzendari Alfredo Ispizua ere izan zen ekitaldian. Gipuzkoako Foru Aldunditik ahaldun nagusi Markel Olanok azken orduan ezin izan zuen ekitaldira joan, eta haren lekua Gobernantza eta Komunikazio diputatu Imanol Lasak hartu zuen. Azpeitiko Udaletik, berriz, Eneko Etxeberria alkatea eta Leire Goenaga zinegotzia joan ziren.\nAlderdiei dagokienez EAJko Jokin Bildarratz eta Lorea Bilbao joan ziren Azpeitira, Sortuko Ikoitz Arrese eta Marian Beitialarrangoitia. EH Bildu talde parlamentarioko Adolfo Araiz eta Esther Korres ere han ziren. Ikastoletan gehiengo sindikala duen LAB sindikatua ere ondo ordezkatua egon zen ekitaldia, sei kide bertaratu baitziren.\nKristau Eskoletako zuzendari Mikel Ormazabal, EIB Eusko Ikastola Batzako Nerea Begoña, Mondragon Unibertsitateko Vicente Atxa eta Begoña Pedrosa, eta EHUtik Jon Zaratek ordezkatu zituzten euren erakundeak. Erkidetik, berriz, Jabi Goienetxea agertu zen.\nErramun Osak ordezkatu zuen Euskaltzaindia, Saioa Rodriguezek Kontseilua eta Iban Arregik Berria egunkaria. Elkarretik hiru ordezkari agertu ziren: Olatz Osa, Jon Jaka eta Mikel Esnal. Eta BTEK-etik Xabi Diez joan zen.\nBerariaz prestatutako ikuskizuna\nIkastolen ikasturte hasierako ekitaldian ohitura bihurtu da dantza, antzerki edo musikan dabiltzan ikastoletako ikasleak edota ikastoletan sortzen diren ikuskizunak taularatzea. Oraingorako, berriz, ekitaldirako berariaz ikuskizun bat sortzea jarri zen erronka gisa. Eta horretarako prest agertu ziren Oiartzungo Haurtzaro ikastolako Katerin Artola eta Ibarrako Uzturpe ikastolako Aimar Odriozola. Biak dira txapeldun Doinu Zaharrean eta Agurrean.\nBaina ohiko bidetik jo beharrean, ikuskizunari beste ukitu bat eman nahi izan zioten. Jantzi tradizionalak albo batera utzi, eta kaleko jantziz aritu ziren. Aimarrek hasi zuen ikuskizuna; Agurra dantzatu zuen, baina txistu doinuan izan beharrean, Anoetako herri ikastolako ikasle ohi Unai Urkolak txeloarekin lagundu zion. Katerinek, berriz, pantailan egin zituen bere lehenbiziko bi dantzak. ‘Upelategi’ izan zen lehenbizikoa; ‘Abarketak’ bigarrena. Bigarren horretan, gainera, Katerin hasi zen, Aimarrek erantzun zion, eta, azkenik, biek elkarrekin dantzatu zuten, batek oholtzatik eta besteak pantailatik.\nBigarren zatirako, Azpeitiko Ikasberri ikastolako guraso ohi eta gaur egun aiton-amonak ere badiren dantzariek lagundu zieten bi dantzari gazteei. Sokan irten ziren, atzeskulari Katerin zela. Pantailan, bitartean, ikastola desberdinetako ikasle, irakasle eta gurasoen irudiek plaza erraldoi bat irudikatu zuten.\nKaterinek eta Aimarrek oholtzan dantzatutako ‘Aurkez Aurke’ edo ‘Desafioa’-rekin, eta Ikasberriko dantzariekin batera dantzatutako fandangoarekin amaitu zen ikuskizuna.\nIkasberriko odol gazteko dantzariek, bestalde, ekitaldiaren hasieran ikurrin dantza egin zuten. Hauek ere berrikuntza bat jarri zioten dantzari: ikurrinarekin egin beharrean, Ikastolen Elkartearen logotipoa zeukan banderolarekin dantzatu zuten.\nElogio al modelo de las ikastolas\nEl pasado 26 de septiembre se celebró en Azpeitia, el inicio del nuevo curso escolar en las Ikastolas. Este año se hizo hincapié en el modelo de las ikastolas, y se subrayó su vigencia. También se reivindicó un sistema de educación propio para Euskal Herria, y en ese camino las ikastolas pidieron la puesta en marcha cuanto antes del debate sobre la nueva ley de educación en Araba, Bizkaia y Gipuzkoa. Durante el acto homenajearon a las ikastolas de Azpeitia, Beasain, Elorrio y Leioa. También rindieron homenaje a Partaide.\nÉloge du modèle ikastola\nLe 26 septembre dernier s'est tenue à Azpeitia la cérémonie d'ouverture de l'année scolaire des ikastola lors de laquelle l'accent a été mis sur le modèle des ikastola et sa solidité. Le besoin d'un système éducatif propre au Pays Basque a été souligné ainsi que la demande de mise en place qui va être formulée par les ikastola, en amont aux débats sur la loi sur l'Education en Araba, Bizkaia et Gipuzkoa. A l'occasion de la cérémonie il a également été rendu hommage aux ikastola d'Azpeitia, Beasain, Elorrio et Leioa, ainsi qu'à Partaide.\nIkastolen hasiera ekitaldia 2015-2016; Azpeitiko Soreasu Antzokia; Ikastola eredua


Android telefono baten edukia ezabatzen irakasten dizugu Androidea\nNola ezabatu Android telefono baten edukia saldu aurretik?\nAurreko mezuan, Avast segurtasun enpresaren eskutik Erabiltzaile askok telefonoak ezabatzen dituzten fabrikako berrezarpena ziurtatu da. ez tresna ezin hobea bertan dauden datu guztiak guztiz ezabatzeko.\nBeraz, telefonoa kentzeko asmoa baduzu datu guztiak ezabatuko direla ziurtatu behar duzu bertan existitzen dena. Datuak berreskuratzeko softwarea erabiltzen duten zure terminalean duzun informazio pribaturako sarbidea duten erabiltzaileak egon daitezkeenez. Hemen kontatuko dizugu nola ezabatu Android telefono baten edukia eta hori egin aurretik jakin beharko zenituzkeen gauzak.\nHasiberrientzat albiste onak ditugu, izan ere, oro har, telefono gehienak seguruak dira gailuan gordetako datuak ezabatzeko orduan. Zenbait neurri hartu behar dituzun arren zure terminal transferitu edo saldu aurretik behar bezala babesteko.\n1 Egin beharreko lehenengo gauza\n2 Nola ezabatu telefonoaren datuak betirako\n3 Enkriptatu telefonoa eta ezabatu\nEgin beharreko lehenengo gauza\nHemen ez du axola Android telefono bat edo iOS-ekin bat den, daudenez egin beharreko oinarrizko hainbat gauza terminalari norbaiti saldu aurretik.\nKendu SIM txartelaDatu guztiak telefonoaren barne memorian gordeko diren arren, garrantzitsua da ohartaraztea deien historia eta kontaktuak SIM txartelean gorde daitezkeela.\nKendu microSD txartela: MicroSD txartela datu gehien gordetzen den espazioa da, baita barnekoa ere, beraz, komenigarria da telefonotik kentzea.\nEzabatu eta formateatu microSD txartela: edozein arrazoirengatik microSD telefonoarekin sartu behar baduzu, ziurtatu telefonoa ordenagailura konektatzen duzula txartela formateatzeko.\nPauso hauek eman ondoren telefonoaren barne memoria besterik ez dugu.\nNola ezabatu telefonoaren datuak betirako\nLehenengoa Flash memoriek nola funtzionatzen duten ulertu behar duzu telefonoen. Zerbait ezabatzean datuak zuzenean ezabatzen ez direnez, ordenagailuetako disko gogorrekin gertatzen den bezala. Telefonoaren barne memoria flash ez da hain antzekoa funtzionamenduan, datuak disko gogor zahar batean datuak berreskuratzeko erabiltzen diren metodoak izango dira. telefonoarekin berdin.\nHorrek datuak zazpi aldiz berridatzi fitxategiak ezabatzeko modu estandar gisa, hau da ez ditu zure datuak oso ondo segurtatuko. Beraz, erabiltzaile gehienen beharretarako, telefonoak dagoeneko datuak ezabatzeko beharrezko tresnak ditu.\nEnkriptatu telefonoa eta ezabatu\nLehenespenez Android telefonoan dituzun aukerak seguruak dira gehienetan. Androiden datu guztiak enkriptatzeko gaitasuna ez da hardware mailan egin balitz bezala, adibidez, iPhone. Horrek esan nahi du zure telefonoa enkriptatu nahi baduzu eskuz egin beharko duzula ezarpenetatik. Prozesu honek denbora pixka bat beharko du eta telefonoa abiarazten duzun bakoitzean PIN kodea sartu beharko duzu. Kontuan hartu terminala abiaraztean blokeo pantailako PINaren beste bat dela.\nTelefonoa ere enkriptatuz errendimendu orokorra gutxitzea eragin dezake. Garrantzitsua da, telefonoa enkriptatu eta gero zegoen moduan utzi nahi baduzu, fabrikako egoerara itzuli behar duzula, datu guztiak ezabatuz.\nOrain, bi aukera izango dituzu datuak telefonotik ezabatzeko, fabrika berrezartzeko metodoa erabiliz horrek gordetako guztia ezabatuko du eta erabiltzaile gehienentzat nahikoa izango da, eta ROOT bidez berreskurapen baten bidez garbiketa guztiekin eskuz egiteko.\nFabrikaren berrezarpenaren eraginkortasuna araberakoa izango da fabrikatzaileak nola ezarri duen funtzio hau. Telefonoan ROOT pribilegioak izango bazenitu eta datu guztiak ezabatzeko berreskurapen bat erabiliko bazenu, deskubritzeko moduko datuak ere utziko zenituzke.\nBeraz, enkriptatu telefonoa fabrikako berrezarpena egin aurretik bertan gordeta zeuden datu guztietara sartzea zailagoa izango dela ziurtatzeko modua izan daiteke. Tresna baten bidez zure datuak inork ez dituela ziurtatzeko azken metodoa telefonoa ez saltzea da.\nBeste aholku bat da zure telefonoarekin konprometituta ateratzen dituzun argazkiak microSD txartel batean gordeta daudela saldu beharrik izan ez dezazun. informazio "sentikor" hori beti gordetzen da bertan.\nArtikuluaren bide osoa: Androidea » Tutoretzak » Segurtasuna » Nola ezabatu Android telefono baten edukia saldu aurretik?\nAvast-ek ziurtatzen du fabrikako berrezarpenak datu pertsonal guztiak ezabatzen ez dituela\nFabrikako berrezarpen bakarrarekin ez da segurua Android telefono bat saltzea, zer egin dezakezu orduan?


Zinebi eta Gizazinearen arteko lankidetzeak 'The rest' dakar Bilbora - bizkaie.biz\nBizkaie! 2021-03-31 10:53 Zinemea\nAi Weiwei artista txinatarraren dokumentala apirilaren 3an ikusi ahal izango dogu.\nCaóstica Alkarteak XI. Gizazinea atondu da martiaren 31tik apirilaren 4ra eta Bilboko Udalak atontzen dauen Zinebi - Bilboko Dokumentalen eta Film Laburren Nazinoarteko Jaialdiak bat egin eta The Rest (2019) txinatar-alemaniar dokumental-film luzea eskainiko dabe, gaur egun Europan bizi dan Ai Weiwei artista txinatarrak zuzendua. Saioa apirilaren 3an, zapatuan, izango da, 12:00etan, Bilborock Aretoan. Sartzea doban da leku guztiak bete arte. Gonbidapenak Bilborocken egongo dira eskuragarri.\nFilm hau Kopenhageko CPH: DOX zinema dokumentalaren jaialdi ospetsuan estreinau eben eta Aik bere Human Flow-en (2017) gogoratuan jorratutako gai bati heldu deutso barriro: errefuxiatuen krisia, artisteak berak holan definiduten dauena: gizakien krisia. Oraingo honetan, tragedia global honetako protagonisten ahotsaren bidez kontautako banakako esperientziak batu ditu. Horretarako, zuzendariak eta haren operadoreek hainbat lekutako errefuxiatuen testigantzak entzun ditue, besteak beste, Greziako Idomeni herrikoak edo gerrearen mehatxuagaitik euren herrialdeetatik iges egiten eben personak hartzeko Turkian hainbat hilebetez jarri ziran herrixka inprobisatuak: Emoitza ilunagoa eta etsiagoa da –esan eban Aiak-. The Rest-en tonuak errefuxiatuek jasoten daben tratuaren aurrean sinisgogortasuna eta arpegirik bako eta indarkeria darabilten agintari europarren salaketea adierazoten ditu, Variety edo Screen Daily lako argitalpenen estreinaldian adierazo eben legez.\nCaósticak antolatzen dauen Gizazinea programeak balioetan eta giza eskubideetan oinarritutako hezkuntza eta arte eta ikus-entzunezko sorkuntzea buztartu nahi ditu eta, esangura horretan, gaur egungo gaietara hurreratzea lortu nahi dau, berbarako, bardintasunaren aldeko emakumeen burrukea, aniztasun funtzionala, askatasunik eza edo indarkeria instituzionala, hausnarketea eta tolerantzia sustatzeko.\nBEREZIA: 63. Zinebi\nMargarethe Von Trotta alemaniarrarentzat 63. Zinebiko Ohorezko Mikeldia\nHainbat euskal sortzaile irabazle Latinoamerikako Platino Sarietan\n'Non dago Mikel?', Zinexit jaialdiari ekiteko\nDonostiatik Bilboko Azkuna Zentrora ekarriko ditue Zinemaldiko hamaika film\nRebeka Arcek egin dau 63. Zinebiko kartela


Ekozinemaldia, zinema eta zor ekologikoa uztartzen dituen jaialdia, 13. ediziora heldu da aurten. Euskal Herriko 11 herritan egongo dira proiekzioak, martxoaren 25etik 31ra.\nEkoizpen eta kontsumo eredu kapitalista eta globalizatu honek baliabide naturalak xahutzen ditu, eta bidegabekeriak sortzen ditu. Arazo horien guztien ikuspegi globala Euskal Herrira ekartzea da Ekozinemaldiaren xedea. Logika horiek ingurumena suntsitzen dute, eta milioika lagunen bizimoduak arriskuan jartzen dituzte. Horri errepresioa gaineratu behar zaio, extraktibismoaren aurrerakadaren eskutik datorren fenomenoa. Errepresioaren aurpegirik muturrekoenaren erakusgarri, eredu honen ondorio lazgarrien kontra diharduten ekintzaileen hilketak ditugu. Era berean, mundu osoan, bizitza suntsitzen duen makineria honi aurre egiten dioten komunitateen ausardia eta borroka ere goratu nahi du Ekozinemaldiak.\nEkozinemaldiaren Bilboko egitaraua:\nBilbon, Ekozinemaldia Bilborocken egingo da, martxoaren 25ean, 26an eta 27an.\nASTELEHENA, 19:00ETAN, Mousso Faso, la patria de las mujeres íntegras dokumentala proiektatuko da (kartela ikusi hemen). Sari ugari irabazi ditu Espainiako txufaren sektoreko enpresari batzuek iruzurrez Burkina Fasoko eta Maliko komunitate nekazarien tokiko ekonomia porrotera eraman izana salatzen duen film honek.\nMousso Faso, la patria de las mujeres íntegras. 80 min.\nZuzendaria: Antxon Monforte.\nASTEARTEA, 18:00ETAN, bizitza eta naturaren alde egiten duten emakumeak jarriko ditugu solasean (kartela ikusi hemen). Batetik, El Salvadorreko VIDALINA MORALES ekintzailea (Euskal Herritik biran dagoena, kartela ikusi hemen) eta SILVIA FEDERICI ikertzaile feminista eta marxista ekarriko ditugu Bilborockera. Vidalina Moralesek metal meatzaritzaren aurkako borrokan buru izan zen, hainbat emakumerekin batera, hamarkada bat baino gehiagoz. Haien borrokari esker, munduan meatzaritza mota horren aurkako lehe legeria onartu zen. Lan hori azaltzen du proiektatuko dugun dokumentalak, No tenemos miedo. Silvia Federicik Calibán eta sorgina edo Soldataren patriarkatua bezalako obra bikainen egilea da. Bestetik, Euskal Herriko hiru ekintzaile izango ditugu, haien borrokak ikuspuntu ekofeministatik azal diezazkiguten. Muskizko Coke Ez koordinadorako SARA IBÁÑEZ, Ekologistak Martxaneko ROSA LAGO eta Errekaleor Bizirik kolektiboko ESTITXU VILLAMOR izango dira.\nFilma gaztelaniaz proiektatuko da. Solasaldia euskaraz, gaztelaniaz eta ingelesez izango da (aldibereko itzulpenarekin).\nMARTXOAREN 27AN, ASTEAZKENA, 19:00ETAN, Aralar, mundua leku den lurra dokumentala aurkeztuko dugu . Aralarko ondare natural eta kulturalaren leiho izateaz haratago, hausnarketa eta gogoetarako bide ematen duen pelikula da. Adituen adierazpenek eta mundu oniriko bateko pasarteek, Nafarroa eta Gipuzkoaren mugan dagoen mendilerro honen balioa ezagutzera ematearekin batera, kontserbaziorako deia egiten dute. Bertan bi zuzendari izango dira, Aloña Jauregi eta Ion Fontenla.\nAralar, mundua leku den lurra. 85 min.\nZuzendaria: Garazi Auzmendi, Iban Toledo, Aloña Jauregi, Ion Fontenla.


Gonbit egiten dizugu Euskal Irudigileak elkarteak antolatuko duen urteko azken solasaldira. Aldi honetan Jesús Sotés bazkidea izango dugu gurekin. Jesús Sotések (Iruñea, 1969) elkarrekin konbinatu ditu sektore editorialeko eta publizitate sektoreko lanak, eta hainbat enkargu egin ditu erakunde hauentzat: Hermès Paris, British Airways, Pepsi (Txina), Adobe, The Observer, Radio Times eta, besteak beste, Playboy Magazine. Solasaldian jakingo dugu nola lan egiten duen marrazkilariak, zer suposatzen duen beretzat agenteekin lan egitea eta zertan den desberdina Estatuan eta nazioartean aritzea. Orobat ikusiko dugu nola batzuetan zalantzek markatu duten bere ibilbidea eta esango digu zeintzuk diren bere lan garrantzitsuenak, gaur egun den egilea izateko ezinbestekoak direnak.\nSolasaldia Bilbon izango da, abenduaren 16an, arratsaldeko 17:00etan, BALAn (Bilboko Arte Liburu Azoka), Calzados La Palmaren lokal zaharrean (Posta kalea, 3).\nEUSKAL IRUDIGILEAK elkarteko bazkide Ana Lartitegi ere BALAn izango da egun horretan, eguerdiko 12:00etatik 14:00etara.\nIzenburua: «Lo que queda de un libro al desnudo de palabras»\n«Guretzat testurik gabeko liburu bat gertakari dinamiko bat da, bizia eta zirraragarria, baldin eta gainditzen badugu irakurtzeko ez den liburu bat irekitzeak sortzen digun deserosotasuna. Ongi pentsatuz gero, dena dago begi-bistan, dena dago eskura, enigma batean bezala. Hasteko, aski du-gu materialtasunaren eta ikonotasunaren xehetasun guztiak aztertzea, ulertzeko diskurtso bat egi-turatzen duten piezak direla. Ez dago ezer irakurtzeko, dena da pentsatzeko, sentitzeko eta ondori-oztatzeko.»\nAurkezpena: Ana G. Lartitegui (Bilbo 1961): ilustratzailea (Ilustrazioaren Euskadi Saria 2015), kultur ekimenen sustatzailea Pantalia-n, erredakzio-burua Fuera [de] Margen literatura grafikoen aldizkari-behatokian eta Haur eta Gazte Literaturan espezializatutako Círculo Hexágono azterke-ta-taldearen koordinatzailea. Cuadernos Hexágono bildumako Haur eta Gazte Literaturari buruzko bi saiakera argitaratu ditu: Páginas mudas libros elocuentes. Tramas visuales y discurso (2014) eta Alfabeto del libro de conocimientos. Paradigmas de una nueva era (2018).


Bihartik aurrera aurkeztu ahal izango dira Berdintzen hizkuntza eta generoaren inguruko bekak jasotzeko eskabideak - Hizkuntza Politika - Euskadi.eus\nEusko Jaurlaritzako Kultura eta Hizkuntza Politika Sailak Berdintzen 2021 programa jarriko du martxan euskara eta genero berdintasunari buruzko ikerlanak egiteko. Guztira lau beka izango dira, bakoitza 7.500 eurokoa. Guztira 30.000 euroko aurrekontua du programak. Interesa dutenek bihartik, otsailaren 20tik, aurrera hilabeteko epea izango dute eskabideak aurkezteko.\nPertsona fisikoek bide presentziala zein elektronikoa erabil dezakete deialdi honetako izapideak eskatzeko, kontsultatzeko eta bideratzeko. Pertsona fisikoen taldeek, aldiz, ezinbestean bide elektronikoa erabili beharko dute. Hautaketa Batzorde batek aztertuko ditu eskaerak eta ebazpenaren ondoren, aukeratutako ikertzaileek, bederatzi hilabete izango dituzte ikerketa osotzeko.


Denden erakusleiho lehiaketa antolatu dute - Azpeitia - uztarria.eus\nUztarria.eus 2013-11-27 11:09\nIaz egin zuen antzera, aurten ere Azpeitiko Udalak herriko merkataritza gune edota dendetako erakusleiho lehiaketa antolatu du. Txapelketan parte hartu nahi dutenek abenduaren 5a baino lehen eman beharko dute izena Azpeitiko Udalera deituta (943 15 70 68) edota kultura@azpeitia.net helbide elektronikora mezu bat idatzi dezakete. Horrez gain, Bertan Merkatari Elkarteko zenbakira (943 02 56 73) deitu edo bertan.azpeitia@gmail.com helbidera ere idatzi dezakete.\nAbenduaren 5etik 17ra bitartean ikusi eta baloratuko ditu erakusleihoak epai-mahaiak. Gero, abenduaren 18an jakinaraziko dituzte irabazleak. Erakusleiho onenaren saria eskuratzen duenak 600 euro jasoko ditu. Bigarren saria jasotzen duenak, berriz, 400 euro, eta hirugarren saridunak 200 euro.


Bisexual ZABALZA Eivissako bikoteekin - Desire Vips\nOso gomendagarria bisexual ZABALZA Ibiza bikoteek izan.\nBereziki, bikote bila bisexules ZABALZA Ibiza diseinatutako eta, beraz, diskrezioa osoa, bizkar 19 urte baino gehiago onenak eskolta Espainian agentzia gisa eskainiko dugu. Gozatu zure ametsa vacation oso ondo lagunduta ZABALZA Ibiza irlan maila handia, adeitasuna, hezkuntza, eskainiz eta gizarte-balioak, besteak beste, nola nortasun egon, ez daude "profesionalak" eskaintza zerbitzu neska geroztik jakitea bezain arabera GFE esperientzia fiend. swinger liberal sentsualitatea eta jarrera ere, Espainiako uharteak onenetako bat.\nNahi izanez eskolta bat zuk eta zure bikotearekin batera zure erlaxazioa zure hotel Ibiza at, afari baten ostean jatetxeetan Ibiza alde zaharrean ere, edo edari batzuk edo klubak ondoren, elkarrekin egoteko aukera eskaintzen ditugu neska zure gustuak profila ezin hobea izan du, batez ere, emakume sentsibilitatea batera.\nGure ZABALZA Eivissan neskato eder eta sexy ederrak dira, zuk eta zure bikotekideak memoria ahaztezin bat utziko dizute, bikaintasuna gure zigilua da. ZABALZAk zurekin eta zure emaztearekin nahi duzun tokira joango zaitu, egun gutxi barru hainbat egunetan. Ibiza-ko ZABALZA zure hotelean utziko zaitu, non erabateko erabakia duzu, Ibiza irla nahi duzun lekualdatzera espainiarrak. Zure asteburuan ihesaldi edo jaiegunetan, Eibarren, xehetasun guztiak zainduz eta erabateko diskurtsoa bermatuz.\nZABALZA aukeraketa onena Ibiza bikoteentzat.\nIbiza Balear Uharteak bat, urteetan 60 den maitasun librearen uhartean gisa aitortzen da, gaur egun, luxuzko eta sofistikazio puska bat bihurtu da bere mundu xarma zaharra galdu gabe, bere eder parke natural, lasai ertzean ur turkesa eta aldapatsuak itsaslabarrak, ilargi betea argitan parranda gau amaigabeak, herri xarmangarri tradizionala eta ezohiko lasaitasuna bat, hippie sentimendu bat sentimendua, giro esklusiboa, gozoak sukaldaritza eta ilunabar ederrenak Mediterraneoko eguzkia, gozatzeko edari bat ilunabarra Café del Mar, Mambo eta Savannah terraza eder gainean, hiru tabernetan ingurumena onenak izatea eta klub preparty antolatzeko zoragarri hau irla paradisu lehian.\nIbiza mundu mailako erreferentzia garrantzitsu bat da, bere gaueko bizia a ospea bere klub eta klub garrantzitsua mundu osoko turista asko erakartzen duten esker handia, zerbait zure bikotearekin eta bisexual eskolta batekin gozatu.\nIbiza askoz gehiago bisitariei eskaintzeko bere gauetan bizia du, eta aldi berean ederra kala eta hondartzak euren irla, Cala Salada, Cala Conta, Cala leku aurkituko horiek lasaitasuna eta kontaktua naturarekin bila ditu Vadella, Cala de San Vicente, Cala Gracioneta, Las Salinas, Playa d'en Bassa, Sa Caleta, Cala Llonga, eta, gainera, hondartzak nudista fantasiazko egun bat igarotzeko hondartzan ostean, zer pribatutasuna threesome bat baino hobea hotel bisexual eskolta bat, zure esku luxuzko gela.\nAukeratu bikoteei eskolta du, Ibiza eskuragarri.


Palestina - Howling Pixel\neta hiri handiena Jerusalem\n- Presidentea Mahmoud Abbas\n- Presidentea Ismail Haniyeh\n- Zenbatespena (2009 (Uztaila)) 4,136,540\n637an Omar bigarren kalifak Jerusalem konkistatu zuen,eta bertan Al Aksa (urruna) meskita eraiki zuen. Handik aurrera biztanleria arabiartzen hasi zen.1099tik aurrera eta 100 urtean zehar, lurraldea gurutzatuen agindupean egon zen, 1187. urtean Saladinok konkistatu zuen arte. Mamelukoek kontrolatu zuten 1250 eta 1516. urteen artean, eta aldi horretan Jerusalen erromesaldien helburu bihurtu zen, bertan ostatu, errepide eta zubi sare garrantzitsu bat eraiki baitzen.\nLurraldea Otomandar Inperioaren probintzia bihurtu zen 1515. urtean, Palestina izenarekin. Otomandarrak Lehen Mundu Gerran garaituak izan ondoren, Nazioen Elkarteak Britainia Handiari eman zion Palestina eta Transjordaniaren agintea.\n1991n bake elkarrizketak hasi ziren, 1993an Osloko Akordioetan amaitu zirenak. Bertan, Gazan eta Zisjordaniaren zati batean estatu bat eraikitzea erabaki zen. Pixkanaka Israel okupaturiko lurraldeetatik irteten hasi zen, ardura Palestinar Aginteari utzita. Hala ere, bake prozesua 2000. urtean zapuztu zen, Ariel Sharonek, ehunka poliziak babestuta, Meskiten Zelaigunea bisitatu zuenean. Musulmanen leku sakratu horretara agertzea probokaziotzat jo zen, eta Bigarren Intifada piztu zuen.\nPalestinako Estatuaren nazioarteko aitorpena\nKontextu historikoaren bilduma bat euskaraz\nBiladi (euskaraz Nire herria) Palestinako ereserkia. 1996an, ofizial bihurtu zen.\nFilistiar (hebreeraz: פְּלִשְׁתִּים, pəlištīm, arabieraz: فلستيون, Filīstiun) Itun Zaharreko garaietan, israeldarren etsai zen herri bateko kideaz esaten da. K.a. XII. mendean Palestinako hegoaldeko kostaldean finkatu zen herri txiki indoeuropar bat zen filistarrena. Kreta aldetik edo abiatu ziren Palestina aldera eta kultura aurreratua zuten, nekazaritzan, metalgintzan, arteetan eta gerran, batez ere. Egiptoarren arabera, Itsasoko Herrietako bat osatzen zuten eta egungo Tel Avivetik Gazara bitarteko kostaldea hartzen zuten K.a. 1190. urte aldera, israeldarrak palestinaratu ziren garai beretsuan. Filistia izeneko pentarkia batean zeuden eratuta (Gaza, Asdod, Axkalen, Gath, Ekron). Beren lurraldea ondaretzat Judak jaso bazuen ere, Josuek egin zuen konkistan ez zituen garaitu ahal izan filistarrak. Sanson, Eli, Samuel eta Saulen garaietan (Saul beraien kontrako gerran hil zen), sarri eraso zuten Israel. Davidek, bere aldetik, askotan garaitu zituen eta beraien aginpideak gainbehera egin zuen, asiriarren eta egiptoarren erasoen ondorioz guztiz galdu ziren arte. Philistia izenetik dator Palestina.\nJoan I.a. Tzimiskes (grezieraz: Ιωάννης Α΄ Τζιμισκής, Iōannēs I Tzimiskēs; Hierapolis, Armenia, 925 aldean - Konstantinopla, 976ko urtarrilaren 10a) 969-976 urteetan Bizantziar Inperioko enperadorea izan zen.\nJenerala zen eta Asiako kanpainetan nabarmendu zen. Teofano, Nizeforo II.a Fokas enperadorearen emaztearen maitalea zen, eta harekin elkar hartuta hil zuen enperadorea. Ondoren, maitalea utzi eta Teodora printzesarekin ezkondu zen. Eslaviarren aurka borrokatu eta ekialdeko Bulgaria menderatu zuen (970). Palestina ia osorik hartu zien musulmanei (974-975). Basilio II.a, bere ondorengoak pozoituta hil zen.\nPalestinaren Askapenerako Herri Frontea (PAHF, PFLP ingelesez, FPLP frantsesez eta gaztelaniaz) 1967an George Habashek sortutako talde\nmarxista-leninista palestinarra da.\nPAHF Palestinaren Askapenerako Erakundearen sortzaileetariko bat izan zen, baina hainbat bider erretiratu eta itzuli egin da, PAEren buruzagitzarekiko eta batez ere PAEn nagusi den Al Fataren ildoarekiko oso kritikoa delako. Kritika gogor hori, besteak beste, 1974an eta 1993tik adierazi izan du PAHFek. 1993an PAEren eta Israelen arteko elkarrizketa sekretuen ondorioz Osloko Akordioa sinatu zuten Jassir Arafatek eta Yitzhak Rabinek. Osloko Akordioen bigarren zatia 1995ean sinatu zuten PAEk eta Israelek. 1993ko akordioaren ondorioz sortu zuten Palestinako Aginte Nazionala.\nPAHFak borroka armatua erabili izan ohi du palestinar kausari buruzko arreta deitzeko. Hauek izan ziren bere lehen ekintzak:\n1968: Erroma eta Tel Aviven arteko hegaldiaren bahiketa, Aljeriara saiestuz.\n1969: Hegazkin israeldar bati erasoa Atenasko aeroportuan.\n1970: Bi hegazkinen bahiketa bateratua eta sei egun geroago beste batena, Jordaniara desbideratuz. Beste hegazkin bat bahitzen huts egin zuten, baino geroago beste bat Kairora saiestea lortu zuten. Kasu guztietan, bidaiariak askatuak izan ziren.Azken ekintza hauek eta Jordaniako monarkiarekiko enfrerntamenduen eta tentsioaren hazkuneak "Irail Beltza" delakoa eragin zuten, non Jordaniako Hussein erregeak Palestinaren Askapenerako Erakundea gogor jazarri zuen. Errefuxiatu guneak eta fedayin edo gerrillari palestinarren baseak bonbardatu zituen, eta zibil eta gerrillari ugari hil zituen. Hori dela eta, Jordanian zegoen PAEren buruzagitza handik atera eta Libanon ezarri zen, han zuen sekzioarekin elkartzeko.\nCarl Gustaf Verner von Heidenstam (Olshammar, 1859ko uztailaren 6a - Övralid, 1940ko maiatzaren 20a) suediar idazlea izan zen. Osasun ahulekoa izaki, ikasketak utzi eta bidaia luzeak egin zituen (Grezia, Egipto, Palestina, Siria). Lehen poema bilduma, Erromes eta kalez kaleko urteak (1888), Ekialde Hurbileko kolore eta inpresio biziz beterikoa zen. Ondoren argitaraturiko Endymion eleberrian (1889) epikureismoa aldarrikatu eta gizarte zein moral jatorriko arazoen aurrean erabateko axolagabetasuna erakutsi zuen. Naturalismoa gainditua zela eta, erromantizismo kutsuko obrak ondu zituen: Hans Alienus (1890), neurtitzez egindako eleberria; Poemak (1895). Joera aberkoia erakusten du eleberri historikoetan: San Jorge eta herensugea (1900), Santa Brigidaren erromesaldia (1901), Folkungar familiaren zuhaitza (1905-1907). 1916an Literaturako Nobel saria irabazi zuen.\nZisjordania edo Jordanen Mendebaldeko Ibarra (arabieraz: الضفة الغربية, Al-ḍaffa al-ġarbiyya; hebreeraz: יהודה ושומרון, Yehuda VeShomron) Palestinako lurralde nagusia da, Jordan ibaiaren mendebaldeko ertzean kokatuta dagoelako horrela deitua, 20 eta 40 kilometro artean zabala den eta ekialdetik Jordan ibaiarekin eta Itsaso Hilarekin eta mendebaldetik Muga Berdearekin (Israelgo estatutik bereizten duena) muga egiten duen eskualdea da.\nZisjordania Judea eta Samariako lurralde biblikoei dagokie, garai bateko Palestinako Britainiar Mandatua osatu zutenak. 1947ko NBEaren erabakiaren arabera, Palestina bi estatutan banatu zen, bata judua eta bestea arabiarra, eta Zisjordania azken honen zatia zen. Baina Israel eta ondoko nazio arabiarren arteko gerragatik asmo hauek ez zuten aurrera egin. 1949an Jordaniak bereganatu zuen eta 1967an Israelek konkistatu zuen. Ordutik, Israelek militarki okupatua du Zisjordania.


Auzitegiak aldi baterako ezintasun-egoeran dagoen langile baten kaleratzearen deuseztasuna —bidezkoa izan edo ez izan— landu du, desgaitasunaren ziozko diskriminazioa arrazoitu delakoan.\nBere defentsan, langileak adierazi zuen, bere ustez, kaleratzearen arrazoia bere gaixotasun-egoera zela, eta, horrexegatik, desgaitasuna zuelako katalogazioa luzatu zitekeela. Horrez gain, kaleratze hori diskriminatzailea zela adierazi zuen. Auzialdiko Auzitegiaren ustez, kaleratzea bidegabekoa zen, baina, era berean, ezeztatu zuen desgaitasunaren ziozko diskriminaziorik egin zenik. Horrenbestez, ez da bidezkoa kaleratzea deuseztatzea.\nAuzi-jartzailearen zentsura juridikoa arrazoitzeko, Justizia Auzitegi Nagusiak adierazi du LEren 55. artikulua ez dela bete, EKren 14. artikuluari dagokionez. Izan ere, Auzitegiak arrazoitu du langilea kaleratzearen arrazoi nagusia bi hilabete lehenago hasitako aldi baterako ezintasun-denboraldia dela, eta diskriminazio-ziotzat jotzen da hori, gaixotasun horren baitan desgaitasun bat zegoela ulertzen baita.\nEpai horretan adierazitako irizpidea 2018ko martxoaren 15eko Auzitegi Gorenak mantendutakoa da, uste baita langilea aldi baterako ezintasun-egoeran dagoenean kaleratzeak ez dakarrela kaleratze hori deuseztatzea EKren 14. eta 15. artikuluak ez betetzeagatik. Aitzitik, deuseztatze hori beste kasu batzuetan gertatu eta arrazoitu daiteke, besteak beste:\n– Gaixotasuna estigmatizazio-elementu gisa erabili denean, horrek lan-gaitasunari eragin edo ez eragin.\n– Egiaztatzen denean enpresak ohartarazi zuela langilea kaleratuko zuela, betiere, deskribatutako osasun-tratamendua hartzeari uzten ez bazion.\n– Gaixotasuna desgaitasuntzat jo daitekeenean; azken kasu hori postulatuena da gaur egun.\nEpaian jaso den legez, erantzuna desgaitasunen bat duten pertsonen eskubideei eta haien gizarteratzeari buruzko Lege Orokorraren (azaroaren 29ko ELD) 4.1 artikuluan dago. Izan ere, artikulu horren arabera, “desgaitasunen bat duten pertsonak dira urritasun fisikoak (…) dituztenak, urritasun iraunkorrak ustez, era bateko eta besteko oztopoek gizartean osoki eta eraginkortasunez (…) parte hartzea eragotzi ahal dietenak”. Definizio horrek bat egiten du Europako zuzentarauekin (2000/78 Zuzentaraua), baina ez aztergai dugun kasuarekin. Izan ere, ezartzen du ez dagoela automatikotasunik desgaitasun-sailkapenean, langilea lan egiteko erabat ezgaituta egote hutsagatik ezgaitasun-egoera horretan dagoenean —berez, egoera hori aldi baterakotzat dago sailkatuta—.\nHori dela-eta, ezinezkoa da aldi baterako baja txertatzea deuseztasun-sailkapena duen diskriminazio-kasu batean, non eta ez diren balorazion sartzen Europan jada ebatzitako desgaitasun-kontzeptuari buruzko irizpideak.


Kontsumo eraldatzailea - Consumo responsable - Zentzuz\nMapaZentzuz bere kontsumoaren eraginaz arduratzen diren pertsonei zuzendutako tresna bat da. Bertan, Gasteizko saltoki txikiak jasotzen dira, gizarte- eta/edo ingurumen-gaiekin konprometituta daudenak, hala nola tokiko ekoizpenari laguntzea, hondakinak murriztea, Bidezko Merkataritza, birziklatzea edo emakumeen eta gizonen arteko berdintasuna.\nZentzuz-en, kontsumo kontziente eta arduratsuarekin eta Bidezko Merkataritzarekin konprometitutako tokiko merkataritza txikia ikusarazi eta lagundu nahi dugu. Horretarako, hainbat jarduera egiten ditugu: denda horietako batzuetatik ibilbide gidatuak, produktuen dastatzeak, publizitate-kanpainak edo lehiaketak.\nMunduan erakunde eta mugimendu asko ari dira gizarte-eraldaketaren alde lan egiten, beste ekonomia-eredu batzuetatik: soziala eta solidarioa, feminista, zirkularra, kooperatiba, ekologikoa, etab. Zentzuzek topaguneetan eta sareetan parte hartzen du, hala nola FSMETen, REASen, Bidezko Merkataritzaren Estatuko Koordinakundean edo Arabako campuseko Azoka Agroekologikoan, besteak beste.\nZentzuzek elikadura-subiranotasunean oinarritutako elikagaien ekoizpen-eredu baten alde egiten du. Eredu horrek herriek elikagai elikagarriak, eskuragarriak eta bere ingurune hurbilean modu jasangarrian ekoiztu eta kontsumitzeko duten eskubidea defendatzen du, tokiko nekazaritza eta abeltzaintza indartuko dituena, ingurumen-inpaktua murriztuko duena eta kalitatezko produktuak bermatuko dituena.


Apirila badoa, maiatzaren beldurrez | Ekonomia | Berria\nNola dabil jendea hilabete amaierara begira? Martxo amaierako shockaren ostean, langile guztientzat ziurgabetasunez beteta joan da aurrera apirila; langabezian, erregulazioan, negozioa itxita... Ekonomiarentzako eta enpleguarentzako kalteak handiak dira, argi dago, baina, hala ere, oraindik goizegi da ziurtatzeko askoz jende gehiagok dituela zailtasunak hilabete bukaerara iristeko.\nHorren esplikazioa nahiko sinplea da: herritar gehienen gastua asko jaitsi da konfinamenduarengatik, eta, bestela ere, saltoki gehienak itxita daudelako. Jendea oinarrizko kontsumora ari da mugatzen. Ez bidaiarik, ez jatetxerik, ez ile apaindegirik... Jatekoak, edatekoak, komuneko papera, eta, asko jota, gutiziaren bat.\nEgia da kreditu eta ordainketa txartelen erabilera igo egin dela. Baina eragiketa kopuruetan soilik izan da hazkundea, eta ez da antzeman kreditu txartelak gastua geroratzeko erabiltzeko joera garbirik.\nEskudiruaren erabileraren jaitsieraren ondorio dira, gehienbat, txartelekin egindako operazioen hazkundeak. Kutxanbanken bezeroek, esaterako, askoz ere diru gutxiago atera dute kutxa automatikoetatik (-%45). Izan ere, udaberri arraroarekin, contactless txartelen loraldia iritsi da —entitate gehienek gainera, sinadurarik gabeko diru muga handitu dute, hogei eurotik 50era—. Ia ziur, esku diru gutxiago erabiltzea izango da koronabirusak behin betiko aldatuko duen ohituretako bat.\nOperazio gehiago, baina gastu gutxiago. Laboral Kutxaren bezeroen artean txartelen bidez bezeroek egindako operazioen kopurua %1,7 baizik ez zen handitu martxoan, baina fakturazioa, txartelen bidez mugitutako dirua, %5,8 jaitsi zen.\nTxartelen operazioek ere islatzen dute enpresa mordoa daudela itxita. Izan ere, merkataritza bezeroetan, joera bera izan da. Laboral Kutxaren merkataritzako bezeroen operazio kopuruak handitu egin ziren (+%12,5) aurreko urteko martxoarekin alderatuta, baina fakturazioa jaitsi egin zen (-%5,5), saltoki mordoa itxita dauden seinale.\nKomertzioek txartelekin egindako operazioen zenbatekoak ere ematen du alarma egoerak sektoreetan jada martxoan izan zuen eraginaz eta geldialdiaz. Espainian, txartel bidez fakturatutako kopurua %58 handitu zen supermerkatuetan, eta %35, berriz, farmazietan. Aldiz, bidaia agentzien txartel bidezko fakturazioa %65 jaitsi zen, hotelena %66, jatetxeena %47, eta garraioena %67.\nHilabetea bukatzen ari dela, jendea estu dabilenetz ikusteko beste aldagai bat hipoteka maileguen kuoten geroratzeak izan daitezke. Espainiako Gobernuak egoera zaurgarrian zeuden pertsonei ordainketa horiek geroratzeko aukera eman zien, hasieran hilabete batez (martxoaren 17ko dekretuan) eta gero hiru hilabetera luzatu zuen epea (martxoaren 31n).\nFinantza entitateek adierazi dute jaso dituztela kontsultak, eta ez gutxi; bezeroek informazioa eskatu dute hipotekaren ordainketak atzeratzeko dituzten aukerez. Kutxanbankek, esaterako, izan ditu bezeroak galdezka, baina ez du daturik eman ez jaso dituen eskaera formalei, ezta onartu dituen eskaeren kopuruei buruz ere. Dena den, Kutxabankek azaldu du gaiaz galdetu duten bezero gehienek ez dituztela betetzen hipotekak geroratzeko Espainiako Gobernuaren dekretuak ezarritako baldintza guztiak.\nMaileguen geroratzea eskatu ahal izateko, eskatzaileak «egoera zaurgarrian» egon behar du. Norbait egoera zaurgarrian dagoela aitortzeko lau baldintza bete behar ditu: langabezian gelditu izana, edo, autonomoen kasuan sarreren %40tik gora galdu izana; familia osoaren diru sarrerek ez gainditzea IPREM errenta adierazle publikoaren hirukoitza, 1.613 euro —muga handiagoa izango da familian haurrak eta ezinduak badaude—; familiaren diru sarrera guztien %35etik gora hartzea etxebizitza gastuek hipotekaren kuotak eta gastu zein hornikuntza orokorrek—; eta, azkenik, erakutsi behar da hipotekak familiaren errentan duen zama 1,3 biderkatu dela.\nHipotekaren kuoten moratoria eskatzeko baldintzetan hirugarrena da eskatzaile eta galdetzaile gehienek betetzen ez dutena, etxebitza gastuek familiaren sarreren %35 gainditzearena.\nHori gertatu zaie Laboral Kutxan hipoteken geroratzeari buruz galdetu duten bezero askori. Gehien-gehienek ez zituzten betetzen dekretuaren baldintzak. Euskal Herriko eta kanpoko bezeroak aintzat hartuta, Laboral Kutxak apirilaren 23an 67 bezerori geroratu zizkien ordainketak —62 hipoteka mailegu eta bost mailegu pertsonal—. 67 eskaeretatik, 41 langile autonomoen hipotekei eta maileguei zegozkien.\nDena den, Laboral Kutxak nabarmendu du bere eskaintzan dituen hipoteka maileguetan gehienek badituztela sei hilabeteko gabealdietarako aukerak, eta hori alternatiba ona izan daitekeela dekretuaren baldintzak betetzen ez dituztenentzat. Gabealdi horiek indarrean jartzea eskatu dute Laboral Kutxaren 784 bezerok Hego Euskal Herrian. Hori bai, egoera horietako bakoitzaren atzean egon daitekeen dramaz aparte, kopuru horiek ez dira inolaz ere esanguratsuak, entitateak emanda dituen hipoteka maileguen kopuruak kontutan hartzen bada.\nEstutasun zantzuak ikusteko beste datu bat izan zitekeen ea jendeak eskatu duen Borondatezko Gizarte Aurreikuspeneko Erakundeetatik eta pentsio planetatik aurrezkiak berreskuratzea, horretarako baimena eman dutelako administrazio publikoek.\nKutxabankek joan den astearen bukaeran ez zuen horrelako operaziorik batere zenbatu, nahiz eta kontsultak izan dituen. Egia da eragiketa horretarako agiri jakin batzuk aurkeztu behar direla, ez soilik eskaera, eta garaiak ez direla onenak burokrazian murgiltzeko. Araban, Bizkaian eta Gipuzkoan, gainera, SEPEk ordaintzen ez duen soldataren partea da eskatu daitekeen bakarra (%30 inguru).\nLaboral Kutxak joan den urtearekin alderatuta, halako eskaeren %5eko igoera bat izan du martxoan, baina kopuruak oso txikiak dira, bai eragiketenak, baita berreskuratutako aurrezkiaren zenbatekoenak ere. Ez da ahaztu behar, burokraziaz gain, aurrezki horiek berreskuratzeak zerga aitorpenean ondorioak dituela.\nMartxoa shock batekin bukatu bazen, apirila ziurgabetasunean joango dela dirudi jendearen ekonomian. Ziurtasun handiagoa eta hodei beltzak benetan maiatzarekin batera iritsiko direla uste dute bankuek eta kutxek.\nIzan ere, herritar gehienak gai dira bizpahiru hilabeteko kolpeari aurre egiteko, baina maiatzean jada hasiko dira askoren indarrak eta aurrezkiak ahitzen. Ziurgabetasunean ziurtasun bat: hurrengo hil bukaera gogorra izango da askorentzat.


Tren geltoki berria eraikitzeko lanak urtarrilean hasiko dira - Berriak - Hernani\nAspaldiko eskaera zen Hernanirako tren geltoki txukun bat. Egungo apeaderoaren egoera kaskarra da, ez da irisgarria eta arriskutsua da. Azkenean, geltoki irisgarria, modernoa eta segurua izango du Hernanik; Renfe eta Adifen aurreikuspenak betetzen badira, 2022ko martxorako prest egongo da.\nGeltoki berria eraikiko dute egungo igogailuaren parean. Horren bitartean, geltoki zaharra erabilgai egongo da. Geltoki berriak igogailuak izango ditu bi aldeetan, baita eskailerak eta arrapala bat ere. Karabelera joateko azpiko bide bat egingo dute eta, bidaiarientzat ez ezik, Karabel auzoa erdialdearekin lotzeko bidea ere izango da -herritarrek erabili ahalko dute gauez izan ezik, geltokia itxita egongo delako-.\nHamahiru hilabeteko lan horiek, baina, alboko kalteak ekarriko dituzte eta, bereziki, Karabelgo auzoan. Zarata sortuko dute lanek -tren zerbitzua mantendu ahal izateko gauez egingo baitute lan-, aparkalekuak ere murriztuko dira geltoki berria eraikitzeko behar den makineria guztia sartu ahal izateko, eta Portutik Karabelera joateko oinezkoek egun erabiltzen duten ohiko bidea ere itxiko da obra hasi bezain laster.\nObraren nondik norakoak eta horrek izango dituen ondorioak azaltzeko bilera bat egin du aste honetan Udal Gobernuak Karabelgo auzo elkartearekin. Herriko alkate Xabier Lertxundik eta Hirigintzako zinegotzi Mattin Aldaiak azaldu diete kalte horietako batzuk ezingo direla leundu, esaterako, zaratarena. Baina aparkalekuen murrizketaren eta oinezko bidearen itxieraren aurrean alternatibak prestatzen ari da Udala.\nAparkalekuari dagokionez, obrak dirauen bitartean, 40 plaza gutxiago izango dira -ez denak batera-. Auzoan dagoen aparkatzeko arazoa larrituko da horren ondorioz, eta, horren aurrean, alternatiba bat landu du Udal Gobernuak. Izan ere, Zubiperen zelaitik Landarerantz, Udalaren lurzorua den triangelu bat egokituko da behin behineko aparkaleku izateko. Horretaz gain, bide horretan bertan lerroan aparkatu ahalko da. Guztira, 45 bat aparkaleku izango dira. Bide hori argiztatuko da, segurua izan dadin.\nPortutik Karabelera joateko oinezko bideari dagokionez, egungo geltokiaren nasatik igarotzen da bidea eta, beraz, obra hasi bezain laster, itxiko da. Horren ordezkoa egingo du Udalak, nasaren parean, behealdetik. Horretarako, desjabetzeak eta txukunketa lanak egin beharko dira datozen hilabeteotan.\nProiektuaren aurkezpen laburra


200.000 harpidedun gutxiago 2022ko lehen hiru hilabeteetan. Azken urtean harpidedunen hazkundea mantsotzen ari zelako sumatzen hasiak ziren problemak orain begi-bistakoak bihurtu dira. Bukatu dira COVID-19aren pandemiari aurre egiteko neurriek Netflixi ekarri zizkioten urrezko urteak?\nMomentu batean, 2020ko apirilean, petrolio-enpresen burtsako balioaren pareraino iritsi zen streaming plataforma ezagunena, baina urtea hasi zenez geroztik puxika airea galtzen ari da. Iazko azaroan Netflixek 283.000 milioi euro balio zuen burtsan, orain berriz, 91.800 milioi, ekonomian espezializatutako Bloomberg hedabidean Lucas Shaw kazetariak nabarmendu duenez.\nBezero-galera horrek ondorioak izan ditu aste honetan enpresaren akzioen balioan ere: %35eko galera jasan dute eta horrek gainontzeko streaming plataformen aurkako domino-efektua eragin du: Disney, Warner eta Paramounten akzioen salneurria %5 eta %8 artean erori zen aste honen erdialdean.\nBaina beste lehiakide batzuei ez doakie hain gaizki: HBO Max plataformak, adibidez, iragarri du hiru milioi harpidedun gehiago lortu dituela eta notizia horrek Netflixen aste beltza are gehiago ilundu du.\nAirean dagoen galdera da: zerk eragin du gainbehera? The Guardian egunkariko Andrew Lawrencen ustez, plataformaren eskaintza bera bihurtu da arazoa: bere burua ikusi du Netflixeko katalogoan barrena, 1990eko hamarkadako kable bidezko telebistaren ikuslea balitz bezala, “helbururik gabe noraezean, zerbait, edozer ikusi nahian”.\nBeste arrazoi batzuk aipatu ditu enpresak, Ukrainako gerratik hasi eta erabiltzaileek euren pasahitzak partekatzeko duten joeraraino. Eta horietako batzuen eragina handia izan daitekeen arren –Errusian milaka harpidetza eten dira otsailaren 24az geroztik–, pandemiaren aurkako neurriak lasaitzeak eta, beraz, etxetik kanpoko aisialdi-aukerak ugaritzeak ere eragin handia izan dezake.\nGainera, geroz eta lehia bortitzagoa sumatzen da ikus-entzunezko streaming plataformen artean. Azken bi urteetan hazkunde handia izan dute alor horretako enpresek, pantailen aurrean dauzkagun ohitura berriek eraginda. Baina bezeria berri hori harrapatzeko inbertsio erraldoiak egin behar dituzte etengabe, bai esponentzialki hazi den eskariaren aurrean katalogoa hornitzeko, baita alor teknologikoan ere, hainbeste erabiltzaileri zerbitzu ona eskaini ahal izateko.\nApirileko Netflixen txakalaldia ikusita, bat baino gehiago akordatu da aurtengo otsailean Metak –lehen Facebook– burtsan jasan zuen kolpeaz, antzeko arrazoiengatik –erabiltzaile galera–. Gerrak, inflazioak eta oro har ekonomiaren alorrean nagusitzen ari den segurtasun ezak, beharbada, beste mota bateko negozioetan inbertitzera eraman ditu konpainia erraldoietan dirua sartzeko ahalgoa dutenak.\nKanal hauetan artxibatua: Netflix | Burtsa\nGertatuko zitzaizuen: leku guztietan sekulakoa balitz bezala iragarri duten pelikula edo telesaila ikusi ondoren, frustrazio pixka batekin, “ez zen hainbesterako” esaten bukatu duzue. Eta azkenaldian inoiz baino gehiagotan gertatzen zaizue. Lasai, ez zaudete seko... [+]


Musika irakurtzeko gonbita zabaldu du �Entzun!� aldizkariak - GARA\nMusika irakurtzeko gonbita zabaldu du �Entzun!� aldizkariak\n�Entzun!� aldizkariak hamabost urte bete ditu eta, 2008tik hona egin duen moduan, disko liburu formatuko urtekaria aurkeztu du, 61. zenbakia dagoeneko. Webgune berria ere jarri du martxan.\nA. ARRUTI | DURANGO\nMusikan espezializatutako aldizkari gisa sortu zen �Entzun!� 1996an. Tolosako Ubeda anaiek abiatu zuten, Aritz Sound System hernaniarrak hartu zuen gero eta, 2002az geroztik, Eragin enpresa nafarrak kudeatzen du. �Musika aldizkariak beti dira minoritarioak edozein hizkuntzatan eta euskaraz are gehiago�, esan zuen atzo aldizkariaren koordinatzaile Xabier Sagardiak Ahotsenean eskainitako solasaldian. �Musika entzun asko egiten da, baina irakurri ez hainbeste�.\nMusikazaleen ohiturek eta �komunikabideetan gertatu den iraultzak� aldizkaria garaian garaikora egokitzera bultzatu dute. Horrexegatik, 2008. urteaz geroztik, urtekari bihurtu dute eta Durangon aurkeztu zuten atzo 2011eko uzta biltzen duen 61. zenbakia, disko liburu bihurtuta.\nHemeretzi kantu biltzen ditu aurtengo diskoak, aurten argitara emandakoak guztiak. �Aurten 200dik gora disko aurkeztu dira. Badakigu aukeraketa horren argazkia ez dela osoa, subjektiboa dela, baina estilo diferenteak lortzen saiatzen gara�. Bertan topatuko ditugu, besteak beste, Xabier Montoia, Estankona, Muy Fellini, Antton, Matxura, Berri Txarrak, Su Ta Gar, El Columpio Asesino eta Porco Bravo.\nLiburuan, berriz, elkarrizketa eta erreportajeek aurten euskal musikagintzak eman duenaren erretratu zehatza eskaintzen dute, baita kanpoan egin denaren zertzelada batzuk ere. Elkarrizketatuen artean daude Ruper Ordorika, Willis Drummond, Screamin� Targets, Ze Esatek! eta Lisab�. Bestalde, sakon jorratu dituzte gai ezberdinak: �Euskal kantu egile berriak XXI. mendean�, �Musikagintzaren bilakaera 2005/10�, �Euskal hardcorea�, �Musika plataforma berriak�...\nIritzi artikuluak ere jasotzen ditu bildumak, Urko Ansa, Antton Iturbe eta I�aki Esnaolarenak hain zuzen. �Liburu formatuak hausnarketarako eta gogoetarako tokia errazten duela uste dut�, adierazi zuen Sagardiak.\nUrtekariaz gain, webgune berria ere jarri dute sarean (www.entzu.com), 2003az geroztik zeukatenari lekukoa hartuz. �Berehala gelditu zaigu zaharkitua. Oraingo honetan teknologia berriek eskaintzen dizkiguten aukera guztiak sartu ditugu: bideoak, audioak...�.


Astelehena, urriak 2.\nOstiralean, irailaren 29an, deontologiarekin zerikusia duten kontzeptu batzuen kasu praktikoak ikusi genituen. Hauek izan ziren:\n-Emakumeen presentzia Rio 2016en (Bazterkeria). Gai honi buruz niri larriena iruditzen zaidana prentsak emakumea kiroletan ente arrotz bat bezala tratatzea da.\n-Budd Dwyer (Suizidioa). Zuzenean bere buruaz beste egin zuen politikari estatubatuarrari dagokionez, kasu honek ondo islatzen du kazetariek albistea jasotzeaz gain ere sentsibilitatea izan behar dutela.\n-Game of Throneseko filtrazioak (Irudi eta soinu grabazioa). Kasu honetan sumindu egiten nauena zera da: ETBk bere kodigo deontologikoari kasu ez egitea eta teleobjektiboak erabiltzea filmaketa espiatzeko.\n-Lady Diren heriotza (Ohorea eta pribatasuna). Suizidioaren gaiarekin harremana du, paparazziek sentsibilitatea izateaz gain pertsona ospetsuek bizitza pribatua edukitzeko eskubidea dutela ere jakin eta errespetatu behar dute.\n-Omayra Sánchez (Adingabeak). Kasu honetan kazetariek ez zuten jokabide on bat eduki, izan ere, Omayra identifikatu zuten eta ez zuten bere aurpegia pixelatu. Gainera, hau guztia bere amaren baimenarik gabe egin zuten.\n-Diego Pastrana/Nadia (Errugabetasun presuntzioa). Nahiz eta errugabetasun presuntzioa oso kontzeptu garrantzitsua izan arren, oso komunikabide gutxik errespetatzen dute. Diego Pastranaren kasua da adibiderik onena. ABCk behintzat publikoki eskatu zion barkamena, baina Julia Oterok oraindik ez du errektifikatu.\n-Antena 3 eta Pablo Iglesias (Manipulazioa). Oso zentzugabea izan zen Antena 3eko albistegiak egin zuen manipulazioa, izan ere, aurreko egunean ikusle kopuru handia duen programa bateko zati bat manipulatu baitzuten.\n-Ylenia Carrisi eta Lydia Lozano (Zehastasuna). Deontologia kode guztietako araurik garrantzitsuena egia errespetatzea da, eta jasotako informazioa kontrastatzea. Lydia Lozanok ez zuen egin ez bat ez bestea.\nIñigo Aranbarriren testuari dagokionez, idazleak salatzen duena bazterkeria da. Hori egiteko indigenen adibidea erabiltzen du. Nahiz eta gu beraietaz arduratu eta ahal dugunean lagundu, ez dira inoin "gu" izango, indigenak baizik. Parisen gertatutako sute baten biktimak, ordea, "gu" badira.\nGaur arreta deitu didan albistea ez da bat bakarra izan, asko baizik. Asteburu honetan Catalunyan izandako egoerari buruzko albiste edo artikulu guztietan El Paísek erreferenduma ilegala dela esaten du, askotan behin baino aldi gehiagotan. Hau oso adibide ona da komunikabide guztiak ideologia zabaltzeko baliagarriak direla adierazteko.


Alienazio ideologikoa | Filosofía y ética | Xuletas, chuletas para exámenes, apuntes y trabajos\nEscrito el 4 de Abril de 2016 en vasco con un tamaño de 5,58 KB\n·Gizakiak berak sortutako zeozer, Materiala edo ez, bihurtzen dana momenturen batean ezezaguna.\n·Horrez gain, menperatzailea da.\nAdib: dogu. Gizakiak Jainkoaren irudia sortu dau eta irudi horrengan jarri dabe gizaki Idealaren ezaugarriak: oroegilea, orojakilea... Hala ere, denborarekin Ezezaguna bihurtuko da eta baita menperatzaile ere. Horrela, gizakiak Pentsatzen dau Jainkoak gizakia sortu dauala eta ez alderantziz. Marxek erlazio Alienazioak kritikatuko dauz. Bere aburuz, ardatzezko alienazioa alienazio ekonomikoa /lanaren alienazioa izango da, beste alienazio mota guztiak honen Ondorioak baitira.\nAdib: Ekoizpen sistema kapitalistan langileak saltzen dau bere lana soldata baten Truke. Soldata ez da justua eta bakarrik behar dau gainbizitzeko. Era berean, Bere produktua saltzen dau, eta ondorioz, langilea bera eta bere lana bihurtzen Da merkantzia hutsa.\nMarxismoak ulertzen dau Alienazioa usurpazioa lez. Ekoizpen sistema kapitalistak, langilegoaren Jabetasuna galdaraziz, usurpazioa jorratzen dau: Usurpazioa da lapurtzea zurea Dana, era berean, zure ezaugarri esentziala lapurtzea ere bada, lana gizakiaren Eskubidea dana. Izan ere, lana gizakitzeko bidea da.\n1.AZPIEGITURAZKOAK = EGITURAZKOAK = EKONOMIKOAK\nALIENAZIOA: LAN ALIENAZIOA edo EKONOMIKOA\n2. GAINEGITURAZKOAK= IDEOLOGIKOAK\nALIENAZIOA: SOZIALA, POLITIKOA eta ERLIJIOSOA\n1. LAN ALIENAZIOA/ ALIENAZIO EKONOMIKOA honetan datza:\n-Ekoizpen sistema kapitalistan, lan produktua Eginaz batera langileari jabetasuna kentzen deutsie, bihurtuz bera eta bere lan Produktua merkantzia hutsa.\n-Langilea ez Da bere lanaren jabea. Bere lana saldu egiten da soldata baten truke,eta Soldata hori gainera ez da justua, baizik eta bakarrik balio dau gainbizitzeko. Produktua saltzerakoan, bera ere salgai jartzen da; beraz, bere gizaki izateko Eskubidea galtzen dau; lana baita gizakiaren ezaugarri esentziala eta lanaren Bidez gizakia gizakitzen baita.\n-Ekoizpen sistema kapitalista Horretan pertsona izanik, gauza bihurtu da.\nLan alienazioa/ alienazio ekonomikoa ardatzezkoa da Marxentzako, garrantzitsuena, beste alienazio mota guztiak honen ondorioak Diralako.\nAlienazio ekonomikoa desagertzen bada, ekoizpen bitartekoen jabetza Pribatua desagertuko da eta beraz, beste alienazio mota guztiak. Alienazio Ekonomikoaren amaiera, komunismoaren ezarpena lortzerakoan gertatuko da.\n2. ALIENAZIO IDEOLOGiKOAK\nAlienazio ideologikoen barruan, Hiru alienazio mota desberdindu daitekez:\nA) Alienazio SOZIALA:\nGizarteak agertuko dau banatze Soziala: ekoizpen bitartekoen jabeak eta honen menpe dagozanak. Lehenengo eta Behin, banaketa naturala egon da, geroago lan banatzea eta ondorioz banatze Soziala gertatuko da: aurreko banatze teknikoaren ondorioak dira.\nUkatuezina da guztiok Morfologikoki berdinak garala , baina banatze sozial horretan irizpide ekonomikoa\nizango da nagusi: gutxiengo batzuk izango dira jabeak eta beste batzuk Zapalduak.\nAlienazio sozialak desagertzea Lortuko da alienazio ekonomikoak desagertzean eta komunismoa ezartzean.\nB) Alienazio POLITIKOA:\nAlienazio politikoan Estatuak Ezinbesteko papera dauka. Estatuaren kontzeptua Marxentzako gainegituraren Ezaugarria da, Estatuak gutxiengo batzuen interesak babestu eta legitimatzeko Erabilia da.\nMarxek Estatu bakoa dinoanean, esaten ari da komunismoak Estatua onartuko dauala, Baina Estatu honek bi zeregin eta helburu nagusi izango dauz: justizia soziala Izatea lehentasuna eta ondasunen banaketa demokratikoa egitea.\nEkoizpen sistema kapitalistan Estatua zapaltzaileen kapitalaren /burgesiaren zerbitzari da.\nManifestu komunistak bi helburu Nagusi daukaz: langilegoarengan langile izatearen kontzientzia sortzea, hau da, Zapaldua dan kontzientzia sortzea eta langilegoaren nazioarteko batasuna Lortzea.\nAlienazio ekonomikoa desagertu Egingo da alienazio ekonomikoa desagertzean eta komunismoaren ezarpenarekin.\nC) Alienazio ERLIJIOSOA:\nAlienazio Erlijiosoa dogu alienazio ideologikoen barnean. Alienazio erlijiosoaren Kontzeptua Marxek berenganatuko dau Feuebach.En eraginez, eginez hurrengo Zuzenketa: erlijioaren papera gizakiarentzako izan da historian zehar eguneroko Bizitzatik ihes egiteko bide bat, miseriatik ihes egiteko. "Erlijioa da Herriaren opioa".\nAlienazio erlijiosoak desgaertuko dira alienazio Ekonomikoak desagertzean eta komunismoaren ezarpenagaz.\nAlienazioa definizioa alienazio ideologikoa alienazio politikoa Alienazioa Marx alienazio politikoa Alienazio politikoa Hfk Marx alienazio motak Marx alienazio ekonomikoa


678 objektu galdurik jaso dituzte sanferminetan - Iruñea - euskalerriairratia.eus\n678 objektu galdurik jaso dituzte sanferminetan\nEuskalerria Irratia 2019-07-11 10:29\nIruñeko Udaleko Objektu Galduen bulegoak 678 objektu jaso ditu guztira orain arte sanfermin hauetan. Ohikoenak diru-zorroak (432) eta mugikorrak (139) dira, baina era askotako gauzak jaso dira, besteak beste gitarra bat. Bulegoak 127 jabe aurkitu ditu eta itzuli dizkie jada galdutako objektuak.\nHerritarren Segurtasuneko Alorrean (Iratxeko monasterioaren kalea) dagoen bulegoan jasotako objektuak hainbatek aurkitu eta eraman dituzte hara, esaterako, udaltzainek, taxilariek, garbiketa-langileek, garraio publikokoek eta partikularrek. Sanferminetan, bulegoa eguneko 24 orduz dago irekita, jendeari etengabe laguntze aldera eta galdutako artikuluen itzulketa errazteko.\nBulegoan lanean ari diren langileek datu-base batean erregistratzen dituzte objektuak, bilaketa errazagoa izan dadin. Halaber, jabea identifikatuz gero, harremanetan jartzen da harekin. Hori da, hain zuzen, gitarraren kasua: oraindik bulegoan dago eta Zaragozako mariatxi batena da. Zorroaren barneko sakela batean zeuden cd-ek bidea eman dute jabea aurkitzeko, bertan kontaktu bat ematen baitzuen zerbitzua artistikoak eskaintzeko. Hori horrela, espero izatekoa da datozen orduetan gitarra bila joatea.\nHartzeko zain daude, baita ere, hainbat NAN, gidabaimen, txartel eta bestelako agiri. Identifikatu ezin daitezkeen objektuak kutxetan sailkatzen dira. Ohikoenak poltsak eta aterkiak dira. Nolanahi ere, iazko urteaz alderatuta, asko igo da jasotako telefono mugikorren kopurua. Orain arte, 134 jaso dira, eta iazko sanferminetan, guztira, ez ziren 100era iritsi (zehazki, 98).\nBestalde, Babes Zibileko Batzordeak gaur goizean eduki du ukituengatik aurkeztutako salaketa baten berri. Salaketa 9an erregistratu zen, baina gertaera uztailaren 8koa da. Salaketaren jomuga den erasotzaileari jarria zioten jada beste salaketa bat egun horretan berean


Martxan da Elgoibarko euskalgintza eta kulturgintza batera biziberritzeko lan-prozesua — Elgoibarko Izarra\nHemen zaude: Hasiera → Albisteak → Martxan da Elgoibarko euskalgintza eta kulturgintza batera biziberritzeko lan-prozesua\nUr sakonetan ausartzea erabaki dugu Elgoibarko Udalak eta Elgoibarko Izarra Euskaltzaleon Topaguneak. Elkarlanean. Herriko euskalgintzako eta kulturgintzako agente-eragileekin batera. Elgoibarko euskalgintza eta kulturgintza batera biziberritzea da helburu nagusia. Hasi baino ez gara egin, baina bide luzea eta oparoa egiteko intentzioarekin abiatu gara.\nElgoibarren euskalgintza eta kulturgintza indarberritzeko herri-proiektua prestatzea da heburu nagusia. Herriko euskalgintza eta kulturgintza artikulatu eta Elgoibarrerako herri-proiektua prestatzea. Elgoibartarren euskaltzaletasuna areagotzea nahi dugu, eta, horretarako, egiteko eta eragiteko modu berriak topatu.\nDijitalidea enpresak egin digu proposamena Udalari eta Elgoibarko Izarrari, eta berak gidatuko du lan-prozesua.\nEuskalgintza eta kulturgintza, batera\nZergatik landu nahi dira euskalgintza eta kulturgintza batera eta norabide berean?\nEuskara ez delako normalizatuko kulturgintza osasuntsu ez badago.\nKulturgintza ez delako osasuntsu egongo euskararen erabilerak gora egiten ez badu.\nElgoibartarren euskaltzaletasunak ez duelako aurrera egingo euskara kulturako adar guztiekin ondo artikulatu eta sinkronizatzen ez bada.\nIzan ere, gure ustez, euskalgintza eta kulturgintza txanpon bereko bi aurpegiak dira. Ezin dira bata bestearengandik bereiztu. Biak uztartuko dituen herri-proiektua lantzea da asmoa, bi sektoreetako elkarte eta erakundeekin batera eta elkarlanean. Bakoitzak berean jarraituko du, bere zereginekin, orain arte moduan, baina herri ikuspegiarekin, denona denon artean erabaki eta egiteko bokazioarekin.\n40 elkarrizketa beste horrenbeste agente-eragileri\nLan-prozesuaren lehen urratsa Elgoibarko euskalgintzako eta kulturgintzako 40 agente-eragilerekin egotea izan da. Horretarako, 40 laguneko zerrenda bat osatu eta elkarrizketa sakon bati erantzuteko eskatu zaio bakoitzari. Eragileekin aurrez aurre egotea zen asmoa, baina elkarrizketak whatsappez eta emailez egin behar izan ditugu, koronabirusak eragindako egoerak hala behartuta. 40 laguneko zerrenda horretan Elgoibarko euskalgintzako eta kulturgintzako jendea dago. Elkarrizketak Dijitalidadea enpresako kidea den Gorka Arresek (Zarautz, 1965) egin ditu.\n“Denona eta denontzat izango den herri-proiektua”\nUdalak egitasmo honen aldeko apustua egin du herri-proiektu baten beharra ikusten duelako, Elgoibar euskaldunagoa eta kulturzaleagoa izateko. Herriko euskara eta kultura eragileekin elkarlanean aritzeko aukera paregabea izango da. Horregatik, Udalak finantzatuko du lan-prozesua, eta, bereziki, Euskara eta Kultura sailak izango dira ekimen honen eragileak. Euskara Sailak urteak daramatza euskararen erabilera sustatzeko ekintzak eta egitasmoak antolatzen, baina euskararen erabileran aurrera egiteko zailtasunak ditu, eta bidea errazagoa izango da Kulturaren makuluarekin.\n“Denbora asko une honen zain”\nElgoibarko Izarra da, Udalarekin batera, ekimen honen beste eragilea. Aspalditik sumatu genuen Elgoibarko Izarran horrelako lan-prozesu baten beharra. 2013an, atzera begirako balorazio-lana amaitu genuenean, ikusi genuen, besteak beste, herriko euskalgintzako eragileen arteko elkarlana ezinbestekoa zela. Bakoitzak berean bakarrik jardunda ezinezkoa izango zela gure herria euskalduntzea. Denbora asko eman dugu herri proiektu bat nola artikulatu pentsatzen, eta, azkenean, lanean hasteko moduan gaude Dijitalidadea enpresak egindako proposamenari esker. Eta, gainera, euskalgintza eta kulturgintza batera lantzea da gure asmoa, batak bestearen beharra duelako.\nEuskara ala Ezkara Elgoibarren? jardunaldia urriaren 3an.\nGaldera horri erantzuteko bilduko gara 80 lagun inguru Aita Agirre kulturgunean urriaren 3an. Egun osoko jardunaldia izango da, eta oraindik dena lotuta ez badago ere, hasteko, lan-prozesu honen zergatia eta arrazoi teorikoak landuko ditugu. Zergatik horrelako lan bat? Zer lortzeko? Gero, pare bat herritako esperientziak ezagutzeko aukera ere izango da. Ondoren, lanaren koordinatzailea den Gorka Arresek hartuko du hitza elgoibartarrei egindako 40 elkarrizketek zer eman duten azaltzeko. Egoeraren deskribapena egingo du zarauztarrak, indarguneak eta ahulguneak azaleratuz. Eta horren segidan etorriko da jardunaldiko atalik garrantzitsuena: zortzi laguneko 10 lantaldetan banatu eta Elgoibarren euskalgintzak eta kulturgintzak bizi duten egoeraren deskribapen edo diagnosia bateratua eta adostua egiten saiatuko gara. Azken hori izango da jardunaldiko egiteko nagusia.\nInformazio gehiago jaso eta jardunaldian izena emateko:\nElgoibarko Izarra: elgoibarkoizarra@elgoibarkoizarra.eus / 943 741 626\nUdala: euskara@elgoibar.eus / 943 744 366


Agenda detalle -Sagarrak - Talde Ekologista - Irteera Valderejoko Parke Naturalera. Ibilbidea Purón ibai-zintzurretik eta bisita Sobróneko Ur Museora.\nIrteera Valderejoko Parke Naturalera. Ibilbidea Purón ibai-zintzurretik eta bisita Sobróneko Ur Museora.\nANTOLATZAILEA Sagarrak -Ekologistak Martxan - Dorretxe\nDATA ETA ORDUA 29/09/2019 - 8:30h h.\nKOKAPENA Parque Natural de Valderejo (Araba)\nValderejo 1992an izendatu zuten parke natural. Ekosistema eta paisaia ugari barne biltzen ditu 3.500 ha-ko azaleran Apenas bizi da jendea Araba ekialdeko muturreko bailara hartan, eta, horri esker, aberatsa eta askotarikoa da bertako fauna eta flora.\nPurón da Parkeko ibai nagusia: Lahoz iparraldean jaiotzen da. I-H norabidea hartzen du, eta, Burgos zeharkatu eta gero, Ebro ibaira isurtzen da. Urak, bere bidean, kareharriak higatzen ditu: ur-jauziak eta ur geldiak sortu, eta paisaia ikusgarria eratzen du. Bestalde, Parkeko azalera begetalaren % 58 baino gehiago basoa da: pinua da nagusi, artadiek, pagadiek eta, neurri txikiagoan, erkameztiek jarraituta. Ibai bazterretako landaredia nahiko ondo kontserbatuta dago —batez ere, zati batzuetan—. Era berean, EAEko sai arre kolonia habiagile handiena dago Valderejoko Natur Parkean.\nLalastran Parkeko etxea bisitatu eta gero, bideari ekin, eta Herráneraino joango gara.\nBazkaldu eta atseden hartu ostean, Ur Museoa bisitatzera joango gara, Sobrónera (urari lotutako iragana du herriak). XIX. mendean urrezko garaia bizi izan zuen Ebro ibai ondoko herriak, balnearioko ur mineromedizinalei esker.\nEgun osoko irteera izango da. Gomendatzen dizuegu mendirako oinetakoak, aldatzekoak, bokata, ura eta, eguraldiaren arabera, arropa egokia eramatea.\nIrteera: 08:30 San Nikolas aurreko autobus geltokia (Bilbo). 09:00 Arizko autobus geltokia (Basauri).\nAurreikusi dugu 19:30ak aldera helduko garela Bilbora bueltan, eta 20:00ak aldera Basaurira.\nIrteeraren prezioa: 12 € helduak; 5 € haurrak.\nDirua honako kontu-zenbaki honetan sartu: ES91 3035 0068 01 0681126228, Laboral Kutxa.\nIzena emateko azken eguna: irailak 25.


EHGAM-DOK EUSKARAZ: June 2006\n> Iritzia: Joseba Antxustegi > GAY ETA LESBIANEN EGUNAZ\nGay eta lesbianen egunaz\nBerria, 2006-06-28 # Joseba Antxustegi · EGIko Aberri Batzordeko kidea\nDagoeneko heldu da ekainaren 28a. Egun hau hurbiltzen doan heinean, guztioi datorkigu gogora homosexualek bizi duten egoera, zenbait eskubide urratuta dituzten euskal herritar askok bizi dutena. Azkeneko 30 urteetan bizitako erak eta egungoak zerikusirik ez dauka, eta gure gizartea arlo honetan gero eta helduagoa izan arren, oraindik, zoritxarrez, bigarren mailako herritar bezala daude kontsideratuta leku askotan eta hiritar askoren artean. Are gehiago, nazio askotan oraindik ez da homosexualitatea onartzen eta batzuetan oraindik heriotza-zigorra dauka ondoriotzat.\nNorbait imajinatzen da, zer-nolako mundua izango litzatekeen, zenbait herritarrek, giza eskubide batzuk urratuta edukiko balituzte ile koloreagatik, begi koloreagatik, duen altueragatik edo bere pisuagatik? Ez, ezta? Beraz zergatik diskriminatzen ditugu beraien sexu joerengatik?\nEgon badira elkarte desberdinak, pertsona hauen eskubideengatik borrokatzen dutenak. Aipatu eta azpimarratu elkarte hauen lanagatik izan ez balitz, lortutako guztia eta egungo egoera sinestezinak lirateke; beraz, eskerrik asko! Beraiek izan baitira pixkanaka-pixkanaka, gizartean bakoitzaren joera sexuala normaltzat ikustea lortu dutenak.\nEkainaren 28a, Gay eta Lesbianen Nazioarteko Eguna izateaz gain, pertsona guztien sexu askatasunaren aldeko eguna beharko luke izan, eta, aldi berean, eskubide hauek defendatzen lan egiten duten elkarte desberdinak zoriontzeko eguna. Zorionak eta jarraitu horrela.\n> Erreportajea: Historia > HARROTASUNA BAINO LEHEN\nNew York, 1969ko ekaina. Poliziak Greenwich Village-ko Stonewall Inn gay tabernan sarekada burutu eta gay, lesbiana eta transexual talde batek erasoari aurre egitea erabaki zuen. Liskarrak ekainaren 27ko gauean hasi ziren eta gay mugimenduan inflexio puntua ekarri zuten. Urtebete beranduago, Stonewalleko erreboltaren urteurrenean, Mother of Pride ezizenez ezaguna egin zen Brenda Howard-ek Christopher Street Liberation Day March delako ekitaldia antolatu zuen ekainaren 28an. Ordutik, data horietan, Gay Harrotasunaren Eguna festa giroan ospatzen da munduko gero eta toki gehiagotan, baita Euskal Herrian ere.\nBaina festa giro hori baino lehen, iraganak sufrimendua eta zigorra ekarri zien. Hona hemen gurean gay eta lesbianek jasandako jazarpenaren adibide batzuk:\n- 1245eko uztailean, Erriberrin, Gareseko bi gazte judutar sutara kondenatu eta hil zituzten. Jude Abolfaça eta Simuel Nahaman-en aurkako salaketak hauxe zioen: «Fizieron peccado sodomitico uno con otro». Biek torturapean aitortu zuten «delitua».\n- 1497an Errege Katolikoek homosexualitatea kondenatzen zuen Pragmatika jarri zuten indarrean. Berehala Donostiako alkateak Catalina de Belunza eta Maricho de Oyarzun atxilotzeko agindua eman zuen, harreman lesbikoak izatearen akusaziopean. Catalinari ondasun guztiak konfiskatu zizkioten eta kartzelara eraman zuten. Neskatoak errugabe zela esaten jarraitzen zuenez, alkateak bi tortura saio agindu zituen, emaitzaren ziurtasuna bermatzeko. Catalinak bereari eutsi zion eta biak errugabetzat jo zituzten. Hori bai, bizitza osorako erbesteratu zituzten, badaezpada.\n- 1547 eta 1548an Ybarra eta Valdeolivas inkisidoreek Bizkaian eta Gipuzkoan homosexualen aurka jarduteko baimena eskatu zuten. Urte batzuk pasa ziren baimena lortu arte eta 1557an Jeronimo de Mendozarentzat izan zen lehen zigorra. Jipoitua eta betirako erbesteratua izan zen, ez sodomia ekintzak burutzeagatik, ekintzok bekatu mortalen artean egon beharko ez luketela esateagatik baizik.\n- Miguel Andres Pinto Iruñean exekutatu zuten 1767ko azaroaren 9an. Pintoren delitua, beste behin, sodomia izan zen. Vera Cruz erakundea akusatuaz kupitu eta gorpuaren zati bat lortzen saiatu zen, berau lurperatu eta Pintok atseden baketsuagoa izan zezan. Baina agintarientzat delitua larriegia zen eta borreroari gorpua erre eta errautsak botatzeko agindua eman zioten.\nIraganeko kontuak dirudite hauek guztiek, baina ez mundu guztian. 2005eko uztailaren 19an Iraneko Gobernuak 18 eta 17 urteko mutiko bikotea urkatu zuen publikoki, Mashad hiriko plazan.\ngaiak: Argia, Historia, Oroitzapena


Euskal Herria Bildu - Torturari buruzko txostenak Justizia espainolaren funtzionamendua berraztertzea eta ardura politikoak hartzea ekarri behar du\nTorturari buruzko txostenak Justizia espainolaren funtzionamendua berraztertzea eta ardura politikoak hartzea ekarri behar du\nEH Bilduk Jaurlaritzaren txostena aintzat hartu du eta torturaren biktimak erreparatu beharra azpimarratu du. Tortura erabaki politiko baten fruitua izan dela eta torturatzaileen zigorgabetasunaz ohartarazi du. Giza eskubideen urraketan dituen ardurak hartzeari uko egitea egotzi dio PSEri.\nEH Bilduren iritziz, 4.000 tortura kasu baino gehiago egiaztatu dituen Jaurlaritzaren txostena “lan izugarria da, torturaren tragediaren ezbairik gabeko erradiografia bat”, Julen Arzuagaren esanetan. Adierazi duenez, txostenak ekarri beharko luke, batetik, Justizia espainolaren funtzionamendua berraztertzea eta, bestetik, ardura politikoak hartzea, baina, baita ere, biktimak aitortzeko eta erreparatzeko mekanismoak ezartzea, porrota bailitzateke hori egiteko bide bat ez aurkitzea.\nArzuagaren ustez, atzo aurkeztutako txostenak agerian utzi du “zigorgabetasunaren dimentsioa”, torturatzaileak oso kasu gutxitan atera direlako kondenaturik eta, hala gertatu den apurretan, Gobernu espainolak indultatu eta saritu ditu ia beti. Horren haritik, EH Bilduko legebiltzarkideak salatu du “tortura Auzitegi Nazionalak homologatutako metodoa izan dela zigorrak ezartzeko, haren helburua ez zelako egia judiziala bilatzea, zigortzea baizik; txostenak, beraz, behartzen gaitu Justizia espainolaren kalitatea eta funtzionamendua berraztertzera”.\nTxostena irakurrita, Arzuagak ondorioztatu du “tortura kasuak ez direla egitate isolatuak izan, erabaki politiko baten fruitua baizik”, eta, beraz, “txostenak tortura praktikatu duten polizien arduradun politikoak inplikatzen eta seinalatzen ditu”. Horri jarraituz, lotsagarritzat jo du PSEk emandako erantzuna, “distantzia jarri nahi izan duelako torturan dituen ardurak bere gain ez hartzeko; PSEk ez du bortizkerien eta urraketen unibertso osoa onartu nahi, horrek haren erantzukizuna onartzea ekarriko lukeelako. PSEk dena kondenatzen du inolako erantzukizunik ez hartzeko, eta kontakizuna du helburu bakarra, baina txosten honek azalarazi duen errealitateak itsusi uzten du PSEren kontakizuna”. Lakuan PSE EAJren gobernukidea dela kontuan hartuta, Arzuagak galdetu du ea non dagoen orain “Jaurlaritzaren zoru etikoa, PSEk torturari buruz esandakoak esanda”.


[itzul] Haizaldeko uharteak\nLARRINAGA LARRAZABAL, ASIER larrinaga_asier a bildua eitb.com\nAst, Aza 29, 10:04:36, CET 2012\nAurreko mezua (harian): [itzul] Haizaldeko uharteak\nHurrengo mezua (harian): [itzul] Haizaldeko uharteak\nEgun on, Alfontso:\nMinuskulen kontu hori sentsazio bat da. Ez dut egin arakaketa sistematikorik. Baina beharbada diozun hori izango da arrazoia: hainbat izen ez direla toponimo hertsiak, izen geologikoak baino. Ni neu ere, lehenengotan halakoak "herrialdeak, lurraldeak..." kategorian sartzen hasi nintzen, eta azkenean kategoria berri bat sortu dut eurentzat ("eskualde geografikoak"). Beharbada ez da etiketarik egokinea, baina, behintzat, besteetatik banantzen ditu.\nFrom: Alfontso Mujika Etxeberria [mailto:a.mujika a bildua elhuyar.com]\nSent: Thursday, November 29, 2012 9:10 AM\nSubject: Re: [itzul] Haizaldeko uharteak\nEgun on, Asier:\nEz dakit zer gertatu den, baina, gaur goizean, bidali gabeko mezu hau aurkitu dut nire "borradores" karpetan. Joan den igandean idatzi nuen, baina, nonbait, ez nuen bidali. Gero, zure bigarren mezuan jaso nuen astelehenean, eta, nireari emandako erantzuna zelakoan, bere horretan utzi nuen kontua, eta ez nion erreparatu "borradores" karpetan  nuenari.\nBeraz, hemen doa mezu hori (badaezpada bidaltzen dizut, lehendik jaso ez baduzu, zeren ez baitaukat oso argi zer egin dudan).\n<Haizaldeko> hori idazte-akatsa da, garbi-garbi. Lehendik arautua zegoen, eta ez genuen ukitu. Kontinenteetako arauak prestatzean, lehendik araututa zeudenak erantsi egin dira, eta ingelesezko ordaina erantsi zaie, arau zaharretan ingelesa ez zelako agertzen. Beraz, <Haizealdeko> behar du. Eskerrak konturatu zaren. Zuzendu egingo dut, eta ordezkatzeko esango diet.\nLetra larrien kontuarena ez dakit oso ondo ulertu dudan. Euskaraz <Ezkutu Kanadarra> jarri da, biak letra larriz, <izena + izenondoa> egitura dutenetan bietan jartzen baitugu (<Ibai Horia> gisakoetan>). Beste hizkuntzetako formetan ez dugu zehatz-mehatz arakatu zein den formarik erabiliena. Frantsesezko <bouclier canadien> hala agertzen da, biak letra xehez, frantsesezko Wikipedian, eta hortik hartu dugu. Larousse ere begiratu ohi dugu, baina Laroussen ez da sarrera. Dena den, esango nuke frantsesez <bouclier Canadien> izan litekeela, <fleuve Jaune> egiten baitute. Nolanahi ere, zalantza izan genuen entitate hori sartu ala ez, termino geografikoa baino gehiago termino geologikoa delako (eta, halakoetan, letra larrien erabilera lasaiagoa izaten da), baina, azkenean, sartzea onartu zen.\nBesterik ez. Eskerrik asko, Asier.\n2012/11/25 LARRINAGA LARRAZABAL, ASIER <larrinaga_asier a bildua eitb.com<mailto:larrinaga_asier a bildua eitb.com>>\nLehengoan bidali zenidan zerrenda gure aplikazioan sartzeko prestatzen ari naiz, eta arazo bat baino gehiago aurkitu dut.\nEz dut oso ondo ulertzen zer irizpide erabili duzuen maiuskula/minuskula kontuak zehazteko. Iruditzen zait gehiegi makurtu zaretela frantsesez darabilten irizpidera, baina gehiegizkoa dirudi. Frantses izenetan euretan ere gehiegizkoa dirudi (cf. bouclier canadien >>> Googlen, hainbat bider ageri da horrela, biak minuskulaz, baina esango nuke askoz gehiago direla "Bouclier canadien" erako agerpenak, izen berezi bati dagokion moduan).\nHorrez gainera, <<Haizaldeko uharteak>> ageri da 170. arauan. 70. arauan <<Haizealdeko uharteak>> erabaki zen, eta HBn ere <<haizealde>> dator. Nahita harturiko erabakia da?


Baso Lanbrotsuen belaunaldia –\nNerea Ibarzabalek «Baso Lanbrotsu baten hara ze zortziko…» kantatu zuen Bizkaiko Bertsolari Txapelketako hasierako agurrean, Harry Potterren mundu magikoaren soinu bandaren erritmora ateratako doinuan. Agian gure belaunaldia irudimenez busti duen saga magikoak laga du arrastorik baso lanbrotsuetatik zuhaitzik zuhaitz bidea topatzen ibiltzeko joeran. Azken hilabetean komunikabideen arretagune izan da 90eko hamarkadan jaiotako bi neskak beren herrialdeetako bertsolari txapelketa irabazi izana; galdera, laburrean, ondokoa zen: zer ari da gertatzen?\nAnalisi eta hari-mutur ezberdinak hautatu baitaitezke ere galdera horri erantzun funtsatu bat ematen saiatzeko, nik begirada soziologikotik heltzeko ariketa egin nahiko nuke, azken hamarraldietan Euskal Herrian gertatu diren zenbait eraldaketarekin harremanean. Merezi du, beraz, euskal bertsogintzan feminismoaren bidetik loratzen ari den esperientziak arreta soziologikorik. Txapelak Bizkaian eta Nafarroan, Euskal Herriko plazen kopuru esanguratsuan presentzia, liburu propioak, disko propioak, bertso-eskola bereiziak eta diskurtso egituratu bat publikoki plazaratua. Hartu duten sona, egiten ari diren ekarpenen eta jorratu dituzten bideen balio kualitatiboagatik uste dut kategoria sozial berri baten inguruan hitz egin dezakegula: Baso Lanbrotsuen belaunaldia.\nAutomatikoki emana datorren lehen galdera da ea zein diren gertakari sozial hori azaltzen duten kausak. Zergatik loratu da horren indartsu bertsolaritzan? Zenbateraino ari dira jokatzen mundu kulturalean abangoardia papera? Behin begiratzen hasita pintzel lodia ateraz gero, aipatu litezke azken urteetako olatu feminista zabala, gazte belaunaldien politizazioa feminismotik etorri dela gehienbat edo gatazka-osteko euskal testuinguruan bestelako eztabaida sozial eta politikoek hartu dutela emantzipazio mugimenduen erdigunea. Gerra egin beharrak bigarren mailara eramaten zuen ekarpen teorikoak egiteko premia. Alabaina, esperientzia kultural-politiko honen bereizgarritasunak aletzeko merezi du pintzel finagoa ateratzea, eta fenomeno soziologiko modura tratatzea, egon diren eraldaketa ekonomiko eta sozialekin harremanean.\nPartekatzen duten lehen ezaugarri esanguratsua unibertsitate publikoan ikasiak izatea da. Euskararen aldeko pultsua eraman duen langile klasearen alabak, euskaraz alfabetatu, goi-mailako ikasketak burutu eta nazioartean eztabaidan dauden teoria akademikoak ezagutu dituzte. Horrek ahalbidetu die ekoizpen teoriko propiorako gaitasunak biltzea eta Euskal Herritik bertatik pentsamendu autonomoa produzitzen ari dira feminismo kulturalaren senean. Formakuntza unibertsitarioa jaso izanak lan-merkatu intelektualean kokatzera eraman ditu euretako asko, irakaskuntzatik hasi eta idazle, teorialari, kazetari, sortzaile, gidoigile, artista, zutabegile edo ikerlari feminista bilakatzeraino. Esan dezakegu, beraz, bertsogintzak baduela harrotasun puntu bat erakusteko mamia, Euskal Herrian ekoizten den pentsamendu autonomo potente eta entzutetsuenetakoa bere senetik atera baita. Arrazoi ezberdinak daude horretarako: bertsogintzak berak eragiten duen euskararekiko atxikimendua eta kezka kulturala, kritika sozial eta politikorako leku emankorra izatea, aurreko belaunaldiek zabaldutako bidea intelektualismo antzeko batekin lotzea, esperimentazio artistikorako grina asetzeko eremu bezala aurkeztea edota bertsolaritza mugimendu egituratu eta antolatuak radar politiko-soziala piztuta mantendu izana, ekarpen eta posizio berrietara zabalik.\n90eko hamarkadan jaioak gehienak, feminismoa besarkatu dute teoria sozial nagusi bezala. Hori zeri zor zaion pentsatzean, esan genezake, Vazquez Montalban parafraseatuz, feminismoak eskaintzen duela gaur erakarmen zientifiko handiena garaiko teoria sozial modura, erakarmen etikoa zapalduekin konpromisoa hartzeko bide bezala eta erakarmen estetikoa indarrean dauden balio-egituren ukapenerako jarrera gisa. Aipatu behar da, hala ere, marxismoaren eta langile mugimenduaren desliluratze batek, mundu postmodernoaren etorrerak eta abertzaletasunaren krisiak zerikusia izan dutela herri mugimenduen begiraden eraldaketan. Faktore horiek hor egonda ere, itsu egongo ginateke talde feminista antolatuen haritik etorri den bultzada baztertuko bagenu, hartu duen zentraltasun politikoa nabarmena izan da urteetako lan militanteari eta asmakuntza estrategikoei esker.\nGehitu behar da Baso Lanbrotsuaren belaunaldiaren ekarpena ez dela soilik maila teorikoan gelditzen, errealitate sozialean esku-hartze zuzenak egiten dituzte, mundu-ikuskera zehatzak taupatuz inguruko sektore sozialetara, bertsogintzarekin apenas harremanik izan duten sektoreetara. Gaitasun eta ezagutza kultural altu horrek abangoardia papera jokatzea ahalbidetzen die zenbait kasutan, eta euskal gizartea problematika berriekin bustitzeko, ertz ezberdinetara begiratzeko paradan jartzen du. Bestela esanda, emakumeek gidaritza izango duten euskarazko intelektualidade gazte bat eratzen ari da, sorkuntzaren eta pentsamenduaren eremuan ekarpen zentralak egiten ari direnak. Berri bikainak datozen urteetan herri bezala ditugun erronken aurrean, potentzial hori guztiori zukutzen asmatuko ote dugun, hor galdera.\nEz dakit etorkizuneko historialariek gure herriaren unetxo hau aztertzean Baso Lanbrotsuen belaunaldiaz idatziko duten, euskal eremu kulturalak feminismoarekin loturan bizi duen loraldiari erreferentzia egiteko. Bertan dagoen potentzial sortzailea kontzeptualizatzea eta kategoria sozial modura ulertzea beharrezko delakoan nago, oinarri sozial eta material errealetan sustraitzen ari delako eta herri honek eman dezakeen pentsamendu eta sorkuntza kritiko onenetarikoa etor litekeelako arnasa berri horretatik.\nBaso Lanbrotsuen belaunaldia Baso Lanbrotsuen belaunaldia Baso Lanbrotsuen belaunaldia Baso Lanbrotsuen belaunaldia\nBaso Lanbrotsuen belaunaldia, bertsolaritza, euskal gaztedia, euskal gazteria, feminismoa, gazte belaunaldia, gazteria, pentsamendu kritikoa, pentsamendua, soziologia


Hik lan eta nik jai! | Hegoaldeko Txokoa\nPosted on otsaila 11, 2020\tby hegoaldeuskaltegia\nNahiko al zenuke zuk? Ez al diozu desabantailarik ikusten? Hausnartu.\n5 erantzun Hik lan eta nik jai! -ri\n7:17 pm otsaila 12, 2020\nGaur egun, Europako herrialde batzuetan lana murriztu dute lau egunetara, asteko 32 ordu direla. Aldiz, Espainian ez da aukera hori ematen. zortzi ordu jarraitzen dute izaten eta guztira 40 ordu astero dira.\nHasteko, irakurri dudan berrian aipatzen omen da, lan hobea egiten dutela lau egunetan bost egunetan baino. Izan ere, salmentak igotzen direlako eta enpresaren lana onera egiten duelako. Gainera, soldatari dagokionez kopuru bera ordaintzen da hilero, 8 orduz lan egingo bazenu bezala izango litzakete. Aparteko orduez hitz egiten badugu, soldata igo daiteke ala ez.\nBestalde, Espainian lan egiten duten pertsona ia guztiek 8 ordu egiten dute lan egunero goizez, arratsaldez eta gauez. Noski soldata moldatuko dela ordu horien arabera eta hau beste Europako herrialdekin aldentzen badugu, ikusi dezakegu haiek ordu gutxiagotan 8 orduak bezalako soldata jasotzen dutela baina hori ez da bidezkoa.\nLaburbiltzeko, egoera aldentzen badugu ez da bera hangoa eta hemengoa. Izan ere, gure soldata bera jaso ahal dutelako ordu gutxiagoetan lana egin eta gero. Hala ere, Espainian ezingo genituzke lan orduak murriztu lan batzuetan. Adibidez, hospitaletan edota egoitzetan ezin izango litzateke posible izango, izan ere, pertsona horiek zaindu behar dira eta atentzioa behar dutelako.\n10:32 am otsaila 16, 2020\nAzken bolada honetan asko hitz egin ari dira komunikabideetan lanaldi murriztuari buruz. Antza denez, munduko herrialde batzuetan ikerketa bat egin dute eta emaitzak onak izan dira, izan ere, Britaniar Handian lan murriztua ezarri duten erakundeak hiru buruzagitik bik bere langileen errendimendua hobetu egin dela uste zuten.\nHalaber, gai guztiek bezala, gai honek alde onak eta alde txarrak ere dauzka. Alde onei dagokienez, lanaldi murriztua ezarriko balute, langileen bizi kalitatea hobetuko lirateke, aisialdia luzatuko liratekelako edo familia eta norberaren lana hobeto uztartuko luketelako. Era berean, produktibitatea handituko litzateke; frogatuta dago lan ordu gehiago egiteagatik ez dela produkzioa handiagotzen. Esatebaterako, Espainiak Europa Batasuneko bosgarrena da ekonomian, baina bederatzigarrena produktibitatean, nahiz eta alemanek, frantsek eta belgikarrek baino 200 ordu gehiago lan egin. Horrez gain, langileen laneko eta buruko absentismoa gutxituko litzateke.\nAlde txarrei dagokienez, ez dakite ekoizpen-sistema bideragarria izango litzateke ala ez, irakurri dudanez, printzipioz soldatak ez litzateke jaitsi behar baina logikoa izango litzateke hori gertatzea. Bestalde, jendeak eramago luke lana etxera han amaitzeko eta hori ez da gai honen helburua. Hori gutxi ez eta, lanaldi murriztua ezingo lirateke sektore guztietara zabaldu.\nAurreko guztia kontuan hartuta, nahiko nuke lau egun lanaldi izatea, gainera lortuko luke langabezia murriztea. Baina garai honetan ez dut uste posible izango litzatekeenik, aurretik Espainiako Gobernuak, konpondu behar lituzkeelako beste zenbait arazo garrantzitsuagoak.\n2:20 pm otsaila 16, 2020\nEspainian entzun berria dugu lau eguneko aste hauek baina, egia esan, beste herrialde batzuetan duela aspaldi ezarri da aste mota hau edo, behintzat, entzunagoa izan da. Hemen, astean bost egunez lan egitera ohituta gaude eta ez nago ziur nola funtzionatuko genuke bakarrik lau egunetan lan egiten zeren, azken finean, erosketak egitea edo zerbitzuak eskuragarri izatea guztiok nahi dugun gauza da eta asteko zazpi egunetan bada, hobeto.\nOrduan, lau eguneko astea funtzionatuko luke Espainian? Hasteko, ez nago zihur onuragarria izango ote denik ekonomiarentzat zeren, egun bat gutxiago lan egiten badugu, soldatan islatuko litzateke eta, ondorioz, gutxiago gastatu genezake. Hori alde batetik eta, bestetik, nori ezarriko zitzaion lau eguneko lanaldia? Adibidez, funtzionarioei, enpresa konkretu batzuei baina, ostalaritzan lan egiten dutenei? Edo, arropa dendetan lan egiten dutenei? Horiek, bost egun lan egiteaz gain, aste osoan zehar egin beharko lukete.\nBukatzeko, nire ustez lau eguneko asteak batzuentzako bakarrik izango lirateke eta, esan dudan bezala, ez dakit zer onura ekarriko zuen gizartearekiko. Azkenean, ezarri den herrialdeetan, beste kultura desberdinak dauzkate, beste bizitza maila edo beste ohitura batzuk eta, horrek,lau eguneko asteak jartzea ahalbidetzen du.\n12:59 pm otsaila 17, 2020\nEspainian 40 ordukoak izan ohi dira lanaldi osoak. Antza denez, Europako beste herrialde batzuetan, 32 ordura jaitsi da asteko lanaldia lau eguneko lan-astea izaten, eta ondorioak onak izan dira.\nKontua da, guk nahiko genuke edo desbaintalarik ikusten diogun lanaldi murrizketa honi ala ez.\nNire ustez, lanaldi murriztua ezarriko balute, jendearen bizi kalitatea hobetuko litzatekela, gure famialiarekin eta lagunekin denbora gehiago edukiko genukeelako.\nIrakurri dudan berrian esaten duen bezala, produktibitatea handiagotuko litzateke. Nik uste dut, arraroa dirudi arren, egia dela. Alde batetik, lanordu gutxiagorekin, langileek laneko baja gutxiago hartuko zituztelako. Bestetik, produktiboagoak izango zirelako.\nOsasunari dagokionez, jende askok lan gehiegi egiten du, eta horrek estresa eta antsietatea sortzen du. Horregatik, ordu gutxiago lan egiteak on egingo lioke gure osasunari.\nIngurumenari buruz, lan ordu gutxiago egiteak aldaketa klimatikoari aurre egiten lagunduko lioke, langileek garraio edo kotxe gutxiago hartuko zituztelako.\nLaburbiltzeko, lanaldia murrizteak onura asko dakartzala. Hau da, lortuko lukeena langabezia jaistea, produktibitatea handitzea, ingurumenari laguntzea, familiaren lana hobetzea eta jendea zoriontsuagoa izatea.\n10:00 pm otsaila 17, 2020\nLelo horrek ezkututa daraman mezua ez dago batere argi. Hau da, herrialde batzuetan, Danimarkan adibidez, lanaldi murrizketa hori izugarri ondo datorkio hango gizarteari familiarekin egoteko eta horrelako bestelako ekintza onuragarriak egiteko, emandako aisialdiari esker. Espainian, aldiz, kasu horretan burura datorkigun lehentasunak ez doaz hortik, batez ere gizonei. Bestela, jaiotza-tasa eta familia izateko sentimendurekiko guztiz ezberdina izango zen eta, apika, bai tabernak bai kafetegiak hutsagoak egongo ziren eta ez nik diodalako, bat baino txosten gehiagok diotelako baizik.\nHortaz, demagun guk, espainiarrok, lau-egungo lanaldi hori lortuko dugula. Zer egingo genuke? Seguruenik, gustatzen zaizkigun mota guztietako jarduerak egitea; tamalez,familiarekin egotearena kenduta edo azkenetariko postuetan jarrita. Beraz, lanaldi murrizketa lortzea onerako ala txarrerako izango da? Nire aburuz, “Kixote jaunak” eta pikareskoaren munduak mesede eskasa egin digute gaur egun horrelako ezaugarria barneratuta baitugulako eta daukagun izaera, europar gainerakoekin konparatuta, nahiko berezia dela aitortu beharko genukeelako.\nHoriek horrela, aipatutakoa kontuan hartuta eta behin ikusita produktibitatearen datuak, mereziko genuke lau-egungo lanaldiaren neurria hartzea? Nahiz eta ni mihiluze hutsa izan, agintariek saia lezakete pauso hori ematen erakusteko oker nagoen, baliteke. Izan ere, gustatuko litzaidake oker egotea bizi-kalitateari begira oso onuragarria izango liratekeelako horrelako lorpenak eta langabezia-tasa murrizteko lortuz gero, ondo baino hobeto!


Euskararen Nazioarteko Eguneko ekintza sinbolikoa\nData: azaroak 29, 2019\nUrtebete pasatu da Euskaraldiaren lehenbiziko edizio arrakastatsua burutu zenetik. Arrakasta horren adierazle izan ziren Baztanen berean Belarriprest eta Ahobizi paperetan aritutako 1000tik goitiko parte hartzaileak.\nDagoeneko bigarren edizioa prestatzen hasia da, 2020ko udazkenean izanen dena, eta motorrak berotzen hasteko abenduaren 3an ospatzen dugun Euskararen Nazioarteko Egunaren harirat ekintza sinbolikoa antolatuko du Euskaraldiaren Batzordeak, Elizondoko plazan, 12:00etan. Eguraldi txarra egiten badu, Merkatuko Plazan eginen da ekintza.\nEgun horretan, joan den urteko Euskaraldian edota euskararekin izandako bizipenak eta heldu den urtekorako ditugun desirak idatziko dira kolorezko paperetan. Sokarekin sare bat sortuko da eta idatzitakoak pintzekin zintzilikatuko dira bertan, plaza bizipenez eta desirez betez.\nEkimen sinbolikoa izanen da, baina aldi berean ikusgarritasuna eta kolorea emanen diona herriari, antolatzaileen esanetan; musika, jatekoa (Baztan zopak, sagardoa eta sagar zukua) eta giro ona ez da faltako, eta akitzeko argazkia aterako da denak elkarrekin.\nEkintza sinboliko hau Baztango herrietan ere eginen da. Herrietako eskolak karrikarat aterako dira abenduaren 2a, arratsaldez, eskola orduetan. Beraiek ere argazkiak aterako dituzte.\nLanbide eskolan, abenduaren 4an, goizez, ekitaldi sinbolikoa ere eginen dute, hamaiketakoa eta argazkia.\nBaztan Ikastolako kideak abenduaren 4an, 11:00etan ikastolatik atera eta Elizondoko plazara joanen dira, bertan euskal kantak eskainiko dituzte. Mozorroturik eta besta giroan.\nAteratako argazki guztiak bildu eta bideo bat eginen da.\nEuskaraldiaren Batzordeak dei egiten du egun horretan eginen diren ekimenetan parte hartzera.\nekimena Euskaraldia Euskararen Nazioarteko Eguna